Source: http://www.bratislava.sk/vismo/dokumenty2.asp?id_org=700000&id=11030777
Timestamp: 2013-12-05 05:54:15+00:00

Document:
Monitoring médií zo 7.12.2011: Mesto a jeho správa: Oficiálne stránky Hlavného mesta SR Bratislavy
Monitoring médií zo 7.12.2011
Bratislavská samospráva bude od Nového roka zverejňovať na svojej oficiálnej internetovej stránke www.bratislava.sk zoznamy daňových dlžníkov. V týchto dňoch mesto posiela existujúcim dlžníkom upovedomenie o výške nedoplatku s informáciou, že ak si nesplnia svoju daňovú povinnosť voči samospráve, začiatkom roka budú zverejnení na internete. "Ide o tých Bratislavčanov či právnické osoby sídliace v slovenskej metropole, ktoré majú podlžnosti na dani z nehnuteľností či pri poplatku za komunálny a drobný stavebný odpad. Slovenská metropola môže k takémuto kroku pristúpiť po tom, čo sa zmenil zákon o správe daní," uviedol dnes hovorca bratislavského primátora Ľubomír Andrassy.
1. Henbury už chce búrať PKO [informácia] (07.12.2011; Sme; s. 5; sita) 2. Na sudkyňu možno podajú sťažnosť [informácia] (07.12.2011; Plus jeden deň; s. 9; Pristášová Eva) 3. BRATISLAVA: Magistrát zverejní zoznam dlžníkov [informácia] (06.12.2011; www.tasr.sk; s. -; TASR) 4. Ftáčnik chce zvýšiť dane? Nechce, ale musí [informácia] (06.12.2011; www.blog.sme.sk; 10:31. s. -; Ftáčnik Milan) 5. Pravicový ako Milan Ftáčnik [informácia] (06.12.2011; www.blog.sme.sk; 14:14, s. -; Blaha Marek) 6. BRATISLAVA NEPRESTÁVA BOJOVAŤ O PKO [informácia] (06.12.2011; Rozhlasová stanica Regina; Žurnál Rádia Regina; 17.00; por. 1/10; KUKELKA Marián) 7. PKO SA MÔŽE ZBÚRAŤ, ROZHODOL OKRESNÝ SÚD BRATISLAVA 1 [informácia] (06.12.2011; Televízna stanica Bratislava; Metropolitný magazín; 18.10; 4 min.; ILIEV Rasťo) 8. MIKULÁŠ U PREZIDENTA [informácia] (06.12.2011; Televízna stanica TA 3; Hlavné správy; 18.30; por. 17/18; R) 9. MESTO PREHRALO SPOR O PKO [informácia] (06.12.2011; Televízna stanica Markíza; Televízne noviny; 19.00; por. 13/22; GAZDÍKOVÁ Katarína) 10. Bratislavský magistrát zverejní dlžníkov na webe [informácia] (06.12.2011; www.pluska.sk; 9.38, s. -; ep) 11. Magistrát zverejní zoznam dlžníkov [informácia] (06.12.2011; www.tvnoviny.sk; Regióny, 09:38, s. -; tasr) 12. Ftáčnik verejne zhodnotí svoj prvý rok vo funkcii [informácia] (06.12.2011; www.tvnoviny.sk; Regióny, 10:10, s. -; sita) 13. Nájde sa nový Sabovčík? [informácia] (06.12.2011; Slovenka; č. 49, s. 18; -) 14. REPORTÁŽ J. MRAVCA BOJOVNÍCI Z KRÁĽOVEJ HORY V RELÁCII REPORTÉRI [informácia] (05.12.2011; Televízna stanica STV 1; Reportéri; 21.45; 20 min.; MRAVEC Juraj) Magistrát hl. mesta SR
15. Bratislava si splní najväčší sen [informácia] (07.12.2011; Hospodárske noviny; s. 1; por) 16. Figeľ dá Bratislave podzemné vlaky [informácia] (07.12.2011; Hospodárske noviny; s. 4; Poracký Marek) 17. Umelá inteligencia ide do miest [informácia] (07.12.2011; Hospodárske noviny; s. 6; Kvarda František) 18. Uhliarika ocenili za krízu [informácia] (07.12.2011; Pravda; s. 7; odu) 19. Phil Marlowe a súd o PKO [informácia] (07.12.2011; Pravda; s. 37; Pätoprstá Elena) 20. Zverejnia, kto je dlžníkom [informácia] (07.12.2011; Plus jeden deň; s. 12; sita) 21. BRATISLAVA BUDE ZVEREJŇOVAŤ DAŇOVÝCH DLŽNÍKOV [informácia] (06.12.2011; Rozhlasová stanica Regina; Správy; 15.00; por. 5/6; HELDES Branislav) 22. HOVORCA MAGISTRÁTU BRATISLAVY M. STUŠKA ODPOVEDÁ NA OTÁZKU POSLUCHÁČA [informácia] (05.12.2011; Rozhlasová stanica Slovensko; Pozor, zákruta!; 13.05; 6 min.; -) Vybrané aktivity mestských častí
23. VOĽBY12: Strana zelených otvorila svoju kandidátku pre občianskych aktivistov [informácia] (06.12.2011; www.tasr.sk; s. -; TASR) 24. PREDSTAVITELIA SAMOSPRÁV KRITIZUJÚ ZÁKON O VEREJNOM OBSTARÁVANÍ [informácia] (06.12.2011; Rozhlasová stanica Slovensko; Rádiožurnál; 18.00; por. 11/12; GÖRNER Oto, KATUŠKA Michal) 25. SVIŇA V MESTE [informácia] (06.12.2011; Televízna stanica Markíza; Televízne noviny; 19.00; por. 22/22; KRAFKA Jaroslav) 26. NIEKTORÉ BRATISLAVSKÉ MESTSKÉ ČASTI PRICHYSTALI ĽUĎOM V NÚDZI JEDNORAZOVÉ VIANOČNÉ PRÍSPEVKY [informácia] (06.12.2011; Televízna stanica STV 1; Slovensko DNES; 19.15; por. 4/7; MÁČEKOVÁ Lucia) 27. BOJOVÉ PSY ZAÚTOČILI [informácia] (06.12.2011; Televízna stanica JOJ; Noviny; 19.30; por. 7/14; STRCULOVÁ Dana) 28. Staré Mesto otvorilo komunitné centrum [informácia] (05.12.2011; www.tvba.sk; 15:22, s. -; tvba) 29. V BRATISLAVE BOLA ODHALENÁ OBNOVENÁ PETÖFIHO PAMÄTNÁ TABUĽA [informácia] (05.12.2011; Televízna stanica STV 2; Správy-Hírek; 19.45; por. 2/5; BÁRDOS Ágnes) Mestské podniky a organizácie
30. VIANOČNÚ ATMOSFÉRU BRATISLAVY SPRÍJEMNÍ VYZDOBENÁ HISTORICKÁ ELEKTRIČKA [informácia] (06.12.2011; Rozhlasová stanica Regina; Správy; 15.00; por. 6/6; HELDES Branislav) 31. NEVERA je nebezpečný šport [informácia] (06.12.2011; Slovenka; č. 49, s. 72; Turan Andrijan) 32. PROBLÉMY SPOLUOBČANOV V CENTRE POZORNOSTI RELÁCIE LAMPÁREŇ [informácia] (04.12.2011; Televízna stanica Markíza; Lampáreň; 13.30; 45 min.; HERMAN Patrik, TURLÍKOVÁ Zuzana, RUSŇÁKOVÁ Radoslava, LEMESÁNYIOVÁ Anna, ŠIPOŠOVÁ Zuzana, NEUMANN Matej) Doprava
33. České aerolínie opúšťajú Slovensko [informácia] (07.12.2011; Sme; s. 9; Valček Adam) Bratislavský vyšší územný celok
34. SPOČÍTALI PROBLÉMOVÉ DETI [informácia] (06.12.2011; Televízna stanica Markíza; Televízne noviny; 19.00; por. 12/22; BUJNA Michal, ŠPROCHOVÁ Andrea) 35. Nemocnice čakajú na lekárov, núdzový stav by mal skončiť [informácia] (06.12.2011; www.webnoviny.sk; Zdravie, s. -; SITA) Združenia miest a obcí
36. Dvonč: Riešením je nové delenie kompetencií [informácia] (07.12.2011; Hospodárske noviny; s. 6; van) 37. RODIČIA DETÍ BUDÚ MAŤ OD NOVÉHO ROKA HLBŠIE DO PEŇAŽENIEK [informácia] (06.12.2011; Televízna stanica STV 1; Slovensko DNES; 19.15; por. 1/7; MAŤOVÁ Monika) 38. EURÓPSKY SOCIÁLNY FOND PRE RÓMSKE DETI [informácia] (06.12.2011; Televízna stanica STV 1; Správy STV; 19.30; por. 8/9; RATKOVSKÁ Ivana) 39. Komuniké zo 6. rokovania Rady ZMOS [informácia] (06.12.2011; Obecné noviny; č. 49, s. 2; Kaliňák Michal) 40. Aj pri eurofondoch podporujeme partnerstvo s regionálnou samosprávou [informácia] (06.12.2011; Obecné noviny; č. 49, s. 2; mk) 41. Trváme na systéme financovania zdravotných úkonov [informácia] (06.12.2011; Obecné noviny; č. 49, s. 3; Kaliňák Michal) 42. Záleží nám na tom, ako sa žije v mestách a obciach na Slovensku [informácia] (06.12.2011; Obecné noviny; č. 49, s. 4; -) 43. Dni bývalého predsedu ZMOS sú stále plné práce, ale menej cestuje [informácia] (06.12.2011; Obecné noviny; č. 49, s. 6; Olah Bohumil) Výstavba
44. Nových bytov je výrazne menej [informácia] (07.12.2011; Pravda; s. 13; Bullová Eva) 45. ŠÚ SR: Výstavba sa opäť spomalila, v 3. štvrťroku sa v SR dokončilo 3184 bytov [informácia] (06.12.2011; www.tasr.sk; s. -; TASR) Iné informácie
46. BRATISLAVA: Účastníci konferencie budú diskutovať o prínosoch infozákona [informácia] (06.12.2011; www.tasr.sk; s. -; TASR) 47. New Talent 2011 - Cena Nadácie SPP poputuje do Maďarska [informácia] (06.12.2011; www.webnoviny.sk; Kultúra, s. -; SITA) 48. Obrazom: Takto vyzerala bratislavská fashion šou [informácia] (06.12.2011; www.webnoviny.sk; Kultúra, s. -; SITA) Texty
1. Henbury už chce búrať PKO
(07.12.2011; Sme; s. 5; sita) BRATISLAVA, Firma, ktorá vlastní pozemky pod PKO, vyzve mesto, aby ho zbúralo. Rozsudok súdu, ktorý to umožňuje, pritom nie je právoplatný. Mesto reagovalo, že sa odvolá a nič búrať nebude. "O takomto kroku by museli rozhodnúť poslanci," povedal hovorca Ľubomír Andrassy. [na začiatok informácie] [späť na obsah] 2. Na sudkyňu možno podajú sťažnosť
(07.12.2011; Plus jeden deň; s. 9; Pristášová Eva) Hlavné mesto sa proti pondelkovému súdnemu rozhodnutiu o búraní PKO odvolá BRATISLAVA - Nenechajú to tak. Bratislavský magistrát sa proti rozhodnutiu súdu, ktorý označil zmluvy medzi hlavným mestom, podpísané Andrejom Durkovským, a spoločnosťou Henbury Development za platné, plánuje nielen odvolať, ale podá aj sťažnosť. Sudkyňa Okresného súdu Bratislava I Gabriela Buľubášová rozhodla, že zmluvy a dodatky k nim sú platné. Podotkla, že mesto schválilo predaj pozemkov pre projekt, ktorého súčasťou bolo zbúranie objektu. Neprekážalo jej, že búranie podpísal Ďurkovský bez výslovného súhlasu poslancov. Tendenčný proces Mesto sa plánuje proti rozhodnutiu súdu odvolať. Má na to 15 dní od doručenia rozsudku. "Zvažujeme aj podanie sťažnosti na priebeh sporu a konanie sudcu, pretože proces vyznieva veľmi tendenčne a spochybňuje princíp nestrannosti súdov," povedal nám hovorca bratislavského primátora Ľubomír Andrassy. Správanie sudkyne pobúrilo aj aktivistov. "Šokovala ma rýchlosť, s akou rozhodla. Takéto závažné spory sa ťahajú roky, ale v tomto prípade sa rozhodlo za mesiac," povedal Ján Budaj, ktorý stojí na ich čele. "Mesto budeme žiadať, aby umožnilo búranie a plnilo si zmluvné záväzky. Negatívne vnímame narážky na údajné expresné konanie súdu, k žalobe sa vyjadrilo, nežiadalo možnosť doplniť svoju argumentáciu, nenavrhlo žiadne dôkazy, ktorých dôvodom by bol odklad rozhodnutia," povedal konateľ Henbury Development Ján Kmáč. *** Text k obr.: PKO: Podľa sudkyne má mesto povoliť jeho búranie. Predaj a búranie podpísal ešte Andrej Durkovský. [na začiatok informácie] [späť na obsah] 3. BRATISLAVA: Magistrát zverejní zoznam dlžníkov
(06.12.2011; www.tasr.sk; s. -; TASR) Bratislava 6. decembra (TASR) - Bratislavská samospráva bude od Nového roka zverejňovať na svojej oficiálnej internetovej stránke www.bratislava.sk zoznamy daňových dlžníkov. V týchto dňoch mesto posiela existujúcim dlžníkom upovedomenie o výške nedoplatku s informáciou, že ak si nesplnia svoju daňovú povinnosť voči samospráve, začiatkom roka budú zverejnení na internete. "Ide o tých Bratislavčanov či právnické osoby sídliace v slovenskej metropole, ktoré majú podlžnosti na dani z nehnuteľností či pri poplatku za komunálny a drobný stavebný odpad. Slovenská metropola môže k takémuto kroku pristúpiť po tom, čo sa zmenil zákon o správe daní," uviedol dnes hovorca bratislavského primátora Ľubomír Andrassy. [na začiatok informácie] [späť na obsah] 4. Ftáčnik chce zvýšiť dane? Nechce, ale musí
(06.12.2011; www.blog.sme.sk; 10:31. s. -; Ftáčnik Milan) Keď som oznámil, že mesto Bratislava v súvislosti s rozpočtom na rok 2012 pripravuje návrh na zvýšenie dane z nehnuteľností, denník SME napísal, že Ftáčnik chce zvýšiť dane. Potiaľto sa zdá všetko jasné a jednoduché, ale také jednoduché to nie je. Bez zvýšenia daní totiž nedokážeme prijať reálny rozpočet mesta na rok 2012. Sme si vedomí svojej zodpovednosti za zdravý ekonomický vývoj mesta. Vybrali sme sa však najprv cestou šetrenia a dane zvyšujeme až úplne na záver. Začali sme od seba Na situáciu, v akej sa mesto nachádza, nestačia drastické škrty, ktoré sme urobili na bežnom chode úradu a aj na službách, ktoré poskytujeme občanom v roku 2011 a budeme v nich pokračovať aj v roku 2012. Začali sme totiž sami od seba, a to šetrením. Prebytok bežného rozpočtu, ktorý takto vznikol, tým, že neminieme všetko, čo získame z daní, použijeme na splácanie starých dlhov. Smutnou pravdou je to totiž to, že po minulom vedení vstúpilo mesto do roku 2011 zadĺžené vo výške 228 mil. eur, z toho zhruba 50 mil. eur boli nezaplatené faktúry za Zimný štadión, Starú radnicu a ďalšie veci, ktoré si objednalo bývalé vedenie, ale my ich musíme zaplatiť. Ak k tomu prirátate splátku za nové autobusy, ktoré už jazdia v uliciach mesta, vo výške viac ako 6 mil. eur každý rok po dobu 8 rokov, a ešte 5 mil. eur ako splátku istiny dlhodobých úverov, a 3 mil. eur na úrokoch tak vychádza, že mesto musí každý rok zaplatiť na dlhoch viac ako 25 mil. eur a ešte nič nové pre svojich obyvateľov neurobilo. A to budeme splácať každý rok po CELÉ ŠTYRI ROKY, to je realita, v ktorej sa mesto nachádza. Odkiaľ zoberie mesto peniaze na splácanie týchto krátkodobých aj dlhodobých dlhov? Požičať ďalšie peniaze, aby sme splatili staré dlhy, si už nemôžeme, lebo prekračujeme zákonom stanovenú hranicu 60%, o ktorej sa hovorí aj v návrhu zákona o rozpočtovej zodpovednosti. To vieme, a preto sme hľadali iné cesty. Už som hovoril o šetrení, ktorým sme začali toto volebné obdobie a ktoré v budúcom roku vytvorí prebytok 7 mil. eur. Ďalej musíme predávať majetok mesta, aby sme získali ďalších 14 mil. eur. To ešte stále nie je dosť na splácanie dlhov a aspoň na zárodok rozvojových programov, ktoré mesto potrebuje. Nehovoriac o tom, že mesto v roku 2011 predalo majetok iba za 5 mil. eur, pričom plán bol tiež 14 mil. eur, takže zvyšovať umelo príjmy z predaja nie je reálne. Ešte stále nám niečo chýba k tomu, aby sme mali vyrovnaný rozpočet a to je suma zhruba 5 mil. eur. Zvýšenie daní pre majiteľov bytov bude od 3 do 5 eur ročne Už nemáme kam siahnuť, preto hovoríme, že musíme zvýšiť daň z nehnuteľnosti v priemernej výške zhruba 20%, čo bude znamenať výnos pre mesto vo výške takmer 5 mil. eur a o rovnakú sumu sa posilnia rozpočty mestských častí, ktoré z nich môžu riešiť nové aktivity, lebo nie sú tak zadĺžené ako mesto. Neteší nás, že musíme zvyšovať dane z nehnuteľnosti, ale chceme sa správať zodpovedne a ozdraviť hospodárenie mesta tým, že splatíme staré dlhy a vytvoríme priestor na rozvojové programy. Ak sa tento návrh prijme, na ozdravení mestských financií sa svojim dielom budeme podieľať všetci, ako obyvatelia mesta, ktorého primátor sa nesprával v čase krízy ako dobrý hospodár. Ako sa to dotkne každého z nás? U vlastníka bytu s rozlohou 70 m2 sa daň z nehnuteľnosti za tento byt zvýši o cca 4 eur ročne, čiže stúpne zhruba o 17%. Za nebytový priestor sa daň zvýši viac, ale v bežnom sídliskovom dome sa rozráta medzi jednotlivých vlastníkov. Väčšinu navrhovaného zvýšenia dane zaplatia podnikatelia, za administratívne budovy, obchodné centrá či za stavby na podnikanie. Musím povedať, že jednotlivé návrhy na zvýšenie sme dôkladne obracali z každej strany, spoločne so zástupcami starostov, každého poslaneckého klubu v mestskom zastupiteľstve a hľadali sme taký návrh, ktorý bude ako spoločný prijateľný pre všetkých. Všetci sme si vedomí svojej zodpovednosti za zdravý ekonomický vývoj mesta. Vybrali sme sa však najprv cestou šetrenia a dane zvyšujeme až úplne na záver. Otvorene hovoríme o tom, že zvyšovať daňové zaťaženie nebol náš úmysel. Ale potreba ozdraviť mestské financie sa nás nepýta, či chceme alebo nie. Jednoducho musíme. [na začiatok informácie] [späť na obsah] 5. Pravicový ako Milan Ftáčnik
(06.12.2011; www.blog.sme.sk; 14:14, s. -; Blaha Marek) Keď Milan Ftáčnik založil stranu SDA, okamžite ho SMER obvinil, že je to projekt pravice. A odvtedy používa rovnakú stratégiu na každú stranu, ktorá sa objaví v stredo-ľavom spektre. Pritom z dnešného pohľadu má bratislavský primátor s progresívnou stredo-ľavou politikou spoločné viac ako celá 'akožesociálnademokracia' dokopy. A zaujímavé je, že s tou zlou zbedačujúcou pravicou sa dnes neváhajú hrnúť do vlády. Neviem, odkiaľ berie Maďarič tú drzosť, že si prisvojil právo hodnotenia ľavicovosti. Jeho strana nie je ľavicová, má iba tak zmýšľajúceho lídra. Toho však obkľúčila sebranka, ktorá s myšlienkami humanizmu a solidárnosti má len málo spoločného. Je preto prirodzené, že slušní ľudia zo starej SDĽ, ktorí nesúhlasili so zlúčením so Smerom hľadajú inú platformu na realizáciu svojej predstavy o vývoji spoločnosti. Aj preto po sobotňajšom sneme má SDĽ v predsedníctve prof. Máriu Angelovičovú a Ľuba Dzuráka. Obaja boli v parlamente spolu za jednu stranu, ako ich predseda Fico. Ak nie sú ľavičiari oni, nie je ani doktor docent. Rovnako je tam aj Cyril Betuš. Ten obhajoval demokratické ľavicové myšlienky v Košiciach v časoch, keď Paška kachličkoval svoju kúpelňu a rozmýšľal, ako na Široko naloží naše zdravotníctvo. A čo dvojnásobný poslanec VÚC za SDĽ Mišo Gondek? Ani on nie je ľavičiar, pretože nesúhlasil s kšeftami Smeru v prešovskom kraji? Čas ukázal, že Milan Ftáčnik zostal rovnako slušný 20 rokov. A dnes je z neho výborný primátor. To isté môžem povedať o mnohých ďalších ľudí, ktorých po zhltnutí starej SDĽ vytlačili smerom von. Ľudí, ktorí si dokázali udržať vnútornú integritu nemôže strana akou je Smer dlhodobo udržať. Je preto prirodzené, že hľadajú alternatívnu stredo-ľavú platformu. A ja som štastný, že SDĽ takou platformou je. Kiež by sa nám podarilo vrátiť na slovenskú politickú scénu viac Milanov Ftáčnikov. A takých 'pravicových'... [na začiatok informácie] [späť na obsah] 6. BRATISLAVA NEPRESTÁVA BOJOVAŤ O PKO
(06.12.2011; Rozhlasová stanica Regina; Žurnál Rádia Regina; 17.00; por. 1/10; KUKELKA Marián) Martina BODNÁROVÁ, moderátorka: "Zmluva o búraní bratislavského PKO, ktorú podpísalo bývalé vedenie mesta, je platná. Rozhodol o tom súd. Súčasné vedenie magistrátu s verdiktom nesúhlasí. Zmluvu považuje za neplatnú, a preto sa odvolá. Téme sa venoval Marián KUKELKA." M. KUKELKA, redaktor: "Spornou je takzvaná zmluva o spolupráci medzi investorom a hlavným mestom, ktorú podpísalo ešte bývalé vedenie magistrátu. V nej sa hovorí, že mesto dovolí investorovi zbúrať PKO. Súčasné vedenie mesta ale zmluvy vypovedalo. Spoločnosť Henbury Development sa preto obrátila na súd. Hovorca Krajského súdu v Bratislave Pavol ADAMČIAK." P. ADAMČIAK, telefonát: "Súd určuje, že zmluva o spolupráci spolu s dodatkami uzavreté medzi žalobcom a žalovaným sú platné. Súdu v rámci civilného konania neprináleží skúmať, či podmienky pre vydanie búracieho povolenia boli, alebo neboli splnené, teda či búracie povolenie je, alebo nie je zákonné." M. KUKELKA: "Na rozhodnutie súdu už reagoval aj investor Henbury Development. Jeho konateľ Ján KRNÁČ." J. KRNÁČ: "Budeme mesto žiadať, aby uložilo búranie PKO a splnilo tak svoje záväzky zo zmluvy o spolupráci, ktorej platnosť potvrdil súd. V prípade, že sa mesto voči rozsudku odvolá, budeme to rešpektovať a počkáme na právoplatné rozhodnutie odvolacieho súdu." M. KUKELKA: "Investor pritom už budovu odovzdal späť mestu, ktoré ju chce opäť sprevádzkovať. Aj napriek rozhodnutiu súdu je magistrát stále presvedčený, že je zmluva neplatná. Hovorca primátora Ľubomír ANDRASSY argumentuje, že neexistuje žiadne uznesenie poslancov o zbúraní Parku kultúry a oddychu." Ľ. ANDRASSY: "Nevydali žiadny súhlas na búranie objektu. Súhlasili s predajom pozemkov a s investičným zámerom, ktorý sa premietol a zmenil ešte niekoľkrát." M. KUKELKA: "Vo februári tohto roku nám viacerí vtedajší poslanci potvrdili, že počítali s neskorším odstránením budovy PKO. Hovorí Peter LENČ, po ňom terajšia námestníčka primátora Viera KIMERLINGOVÁ." P. LENČ, telefonát: "No, v princípe áno, lebo aj súčasťou toho materiálu bola taká vizualizácia, ktorú nám predložil investor." V. KIMERLINGOVÁ, telefonát: "Áno, bolo tak akosi medzi riadkami povedané, že sa bude tá budova búrať." M. KUKELKA: "Hlavné mesto sa proti prvostupňovému rozhodnutiu súdu odvolá. Investor aj mesto sú ale pripravení pokračovať vo vzájomných rokovaniach o možnom mimosúdnom riešení celého problému. Búracie povolenie, podľa developera, ostáva v platnosti aj na budúci rok." STORIN
[na začiatok informácie] [späť na obsah] 7. PKO SA MÔŽE ZBÚRAŤ, ROZHODOL OKRESNÝ SÚD BRATISLAVA 1
(06.12.2011; Televízna stanica Bratislava; Metropolitný magazín; 18.10; 4 min.; ILIEV Rasťo) Rasťo ILIEV, redaktor: "PKO sa malo dávno zbúrať. Informácia ktorá obletela média v pondelok večer zaskočila primátora i aktivistov. Sudkyňa okresného súdu Bratislava I uznala argumenty firmy Henbury Development, ktorá za primátora Andreja ĎURKOVSKÉHO kúpila pozemky pod PKO. Henbury súd presvedčila, že keď poslanci mesta predaj pozemkov odsúhlasili, automaticky odobrili aj zbúranie PKO. Vedenie Bratislavy sa netajilo tým, že sa chcelo o budúcnosti PKO dohodnúť a predísť tak naťahovačkám na súdoch. Situácia sa ale zvrtla a pred mesiacom sa tučný spis dostal na stôl sudkyni bratislavského Okresného súdu 1 a tá v kauze rozhodla takto." Pavol ADAMČIAK, hovorca Krajského súdu v Bratislave: "Súd určuje, že zmluva o spolupráci spolu s dodatkom číslo 1 a číslo 2 medzi žalobcom a žalovaným sú platné. Súd určuje, že preberací protokol spolu s dodatkami číslo 1 až 10 medzi žalobcom a žalovaným sú platné." R. ILIEV: "V praxi to znamená, že sudkyňa rozhodla o právoplatnosti zmluvy medzi magistrátom pod vedením Andreja ĎURKOVSKÉHO a developerom, ktorá hovorí o spolupráci pri búraní PKO." Milan FTÁČNIK, primátor Bratislavy: "My s tým nesúhlasíme, pretože náš právny názor je taký, že tá zmluva nie je platná, pretože primátor nemal súhlas mestského zastupiteľstva na to, aby podpísal čokoľvek o búraní." P. ADAMČIAK: "Súdu v rámci tohto civilného konania neprináležalo skúmať, či podmienky pre vydanie búracieho povolenia sú splnené alebo nesplnené, teda či búracie povolenie je zákonné alebo nezákonné, pretože zákonnosť takéhoto rozhodnutia sa preskúmava v rámci správneho súdnictva. Súd teda posúdil predbežnú otázku, že je dané oprávnenie od hlavného mesta zbúrať budovu PKO. Súd bol viazaný pri rozhodovaní právoplatným búracím povolením." R. ILIEV: "Podľa primátora súd prišiel k výsledku veľmi rýchlo." M. FTÁČNIK: "Žiaľ, ten súd sa odohral v atmosfére, kedy sa akoby od začiatku zdalo, že všetko je jasné. Budeme to namietať a proti rozhodnutiu prvostupňového súdu, teda okresného súdu sa odvoláme a veríme, že na krajskom súde ten proces bude prebiehať tak, že bude možné predložiť argumenty, ktoré hovoria o tom, že nebolo možné podpísať takúto zmluvu, a že teda tá zmluva je neplatná a že druhostupňový orgán, a teda krajský súd, rozhodne tak, že sa vec vráti na nové, ja by som povedal, že spravodlivé prerokovanie." Ján KRNÁČ, konateľ Henbury Development, s. r. o.: "Spoločnosť Henbury Development vníma veľmi negatívne narážky na údajné expresné konanie súdu. V najbližších dňoch budeme preto mesto žiadať, aby umožnilo búranie PKO." R. ILIEV: "Na pojednávaní, ktoré bolo začiatkom novembra, zástupcovia mesta chýbali, keďže boli presvedčení, že o sporoch s Henbury rokujú mimosúdne. Pán BUDAJ, myslíte si, že súd v kauze PKO rozhodoval o niečo rýchlejšie ako v iných, respektíve ten čas ako vnímate, že tak rýchlo rozhodol?" Ján BUDAJ, mestský poslanec: "No tak je očividné, že rozhodoval rýchlejšie a hlavne, že neakceptoval žiadosť mesta, aby uznal, že mesto musí vyberať právnu poradňu podľa zákona. Nemôže ju mať za pár dní, keď vytýčil pojednávanie. Vlastne v priebehu jedného mesiaca vraj je celý tento zložitý prípad posúdený." R. ILIEV: "Mesto požiadalo odročiť pojednávanie, lebo vypísalo výberové konanie na právnickú kanceláriu, ktorá by boj proti silnému developerovi viedla. To však sudkyňa odmietla a mesto obvinila, že chce robiť prieťahy. Developer zasa tvrdí, že mesto malo šesť mesiacov na to, aby sa na súd pripravilo. Vidíte reálne zachovanie PKO?" J. BUDAJ: "Samozrejme." R. ILIEV: "Čo si o tom myslíte?" Muž 1: "Jednoznačne sme proti. Je to história Bratislavy, nech to pekne ponechajú a stavbári vedia, jak sa majú s tým vyrovnať." Muž 2: "Nesledujem to do detailov, ale v každom prípade si myslím, že malo by to byť zachované." Muž 3: "Ja by som súhlasil so zachovaním vstupnej haly, tá má určitú aj architektonickú hodnotu, ale tie ostatné budovy, to je už technicky zastarané, s tým sa nedá nič robiť a treba to podľa mňa... (náhradníci moji)." R. ILIEV: "Primátor potvrdil, že naďalej trvá na verejnej diskusii o budúcnosti PKO nielen s občanmi, ale i so zástupcami mesta, ako i s investorom." M. FTÁČNIK: "V tejto chvíli je PKO v správe mesta, prebrali sme ho od investora. Máme tam pripravenú obhliadku pre poslancov, chceme diskutovať, čo s ním ďalej." J. KRNÁČ: "Spoločnosť Henbury Development je naďalej pripravená s mestom o riešení situácie rokovať." R. ILIEV: "K prípadnej zámene pozemkov sa Ján KRNÁČ odmietol vyjadriť, keďže podľa neho mesto nateraz žiadnu alternatívu neponúka. Investor má platné búracie povolenie do konca tohto roka. Rasťo ILIEV, Televízia Bratislava." STORIN
[na začiatok informácie] [späť na obsah] 8. MIKULÁŠ U PREZIDENTA
(06.12.2011; Televízna stanica TA 3; Hlavné správy; 18.30; por. 17/18; R) Alfonz ŠURAN, moderátor: "Deti z detských domovov dnes rozsvietili vianočné svetlá v Prezidentskom paláci. Do Grassalkovichovho paláca zavítali na mikulášske stretnutie. Balíčky im rozdával prezidentský pár spolu s Mikulášom. Vianočná výzdoba bude už tradične svietiť do Troch kráľov. Z úsporných dôvodov bude zapnutá od 16. do 22. hodiny, počas vianočných sviatkov aj dlhšie. Na jej montáž a demontáž tento rok v prezidentskej kancelárii vyčlenili takmer 9 000 eur. Stromček na prednom nádvorí Prezidentského paláca je umelý a používajú ho už niekoľko rokov. Mikulášske prekvapenie pripravil pre Bratislavčanov aj magistrát mesta pod taktovkou Milana FTÁČNIKA. V hlavnom meste ste dokonca mohli stretnúť Mikuláša na ľade." STORIN
[na začiatok informácie] [späť na obsah] 9. MESTO PREHRALO SPOR O PKO
(06.12.2011; Televízna stanica Markíza; Televízne noviny; 19.00; por. 13/22; GAZDÍKOVÁ Katarína) Moderátorka: "Súd rozhodol. Investor má na zbúranie bratislavského Parku kultúry a oddychu plné právo. Expresne rýchly verdikt hlavné mesto zaskočil. Magistrát si totiž nestihol vybrať ani právnickú kanceláriu, ktorá by ho na súde obhajovala." K. GAZDÍKOVÁ, redaktorka: "Po tom čo spoločnosť, ktorej patria pozemky pod PKO nenašla s magistrátom spoločnú reč, dostala sa kauza až na Okresný súd v Bratislave. Ten vyriekol verdikt včera a stačili mu na to iba dve pojednávania." P. ADAMČIAK, hovorca Krajského súdu v Bratislave: "Je dané oprávnenie od hlavného mesta zbúrať budovu PKO." Ľ. ANDRASSY, hovorca primátora Bratislavy: "Prekvapil nás hlavne spôsob rozhodovania a to, že súd takmer vôbec nechcel akceptovať pohľad mesta na celú túto kauzu." K. GAZDÍKOVÁ: "Mesto tvrdí, že bývalý primátor Andrej ĎURKOVSKÝ nemal právo vydať súhlas na zbúranie PKO, keďže o tom poslanci priamo nehlasovali. Rozhodnutie súdu spochybňuje aj aktivistka, ktorá si ho vypočula priamo na mieste." Ľ. TRUBÍNIOVÁ, aktivistka: "Mám z toho súdneho pojednávania veľmi zlý dojem a myslím si, že ukazuje biedu slovenského súdnictva v plnom rozsahu a podľa môjho osobného názoru sudkyňa bola zaujatá." P. ADAMČIAK: "Súdu v rámci tohto civilného konania neprináležalo skúmať či podmienky pre vydanie búracieho povolenia boli alebo nie sú splnené." K. GAZDÍKOVÁ: "Kým investor oslavuje, magistrát rieši hlavolam ako si s kauzou PKO poradí. V krátkej dobe totiž môže od developera čakať toto." J. KRNÁČ, konateľ Henbury Development: "V najbližších dňoch budeme mesto žiadať aby umožnilo búranie PKO a splnilo tak svoje záväzky zo zmluvy o spolupráci, ktorej platnosť potvrdil včera súd." Ľ. ANDRASSY: "Samozrejme, že podáme odvolanie." K. GAZDÍKOVÁ: "Zatiaľ čo sa mesto naťahuje s investorom, teda majiteľom pozemkov pod PKO, budova chradne a pomaly sa rozpadáva. Vnútri sa totiž vôbec nekúri pre nefungujúci kotol. A takto to tam vyzerá. Rozbité podlahy a zatečené steny." Ľ. ANDRASSY: "Mesto aby dalo objekt PKO do užívateľnej podoby, potrebuje približne 300 000 eur." STORIN
[na začiatok informácie] [späť na obsah] 10. Bratislavský magistrát zverejní dlžníkov na webe
(06.12.2011; www.pluska.sk; 9.38, s. -; ep) Magistrát hlavného mesta sa chce porátať s dlžníkmi na daniach. Ich mená chce zverejňovať na svojej webovej stránke. Bratislavská samospráva bude zoznamy dlžníkov zverejňovať na svojej oficiálnej internetovej stránke www.bratislava.sk od nového roka. "V týchto dňoch mesto posiela existujúcim dlžníkom upovedomenie o výške nedoplatku s informáciou, že ak si dlžníci nesplnia svoju daňovú povinnosť voči samospráve, začiatkom roka 2012 budú zverejnení na internete," povedal hovorca bratislavského primátora Ľubomír Andrassy. Ide o tých Bratislavčanov či právnické osoby sídliace v slovenskej metropole, ktoré majú podlžnosti na dani z nehnuteľností či pri poplatku za komunálny a drobný stavebný odpad. "Môžeme k takémuto represívnemu kroku pristúpiť po tom, čo sa zmenil zákon o správe daní. V záujme lepšieho informovania daňovníkov o ich nedoplatkoch, o možnostiach riešenia vzniknutej situácie, zverejnil magistrát na bratislavskej internetovej stránke kontaktné údaje na jednotlivých odborných zamestnancov mesta, správcu dane," vysvetľuje Andrassy. [na začiatok informácie] [späť na obsah] 11. Magistrát zverejní zoznam dlžníkov
(06.12.2011; www.tvnoviny.sk; Regióny, 09:38, s. -; tasr) Slovenská metropola môže k takémuto kroku pristúpiť po tom, čo sa zmenil zákon o správe daní. Bratislavská samospráva bude od Nového roka zverejňovať na svojej oficiálnej internetovej stránke www.bratislava.sk zoznamy daňových dlžníkov. V týchto dňoch mesto posiela existujúcim dlžníkom upovedomenie o výške nedoplatku s informáciou, že ak si nesplnia svoju daňovú povinnosť voči samospráve, začiatkom roka budú zverejnení na internete. "Ide o tých Bratislavčanov či právnické osoby sídliace v slovenskej metropole, ktoré majú podlžnosti na dani z nehnuteľností či pri poplatku za komunálny a drobný stavebný odpad. Slovenská metropola môže k takémuto kroku pristúpiť po tom, čo sa zmenil zákon o správe daní," uviedol hovorca bratislavského primátora Ľubomír Andrassy. [na začiatok informácie] [späť na obsah] 12. Ftáčnik verejne zhodnotí svoj prvý rok vo funkcii
(06.12.2011; www.tvnoviny.sk; Regióny, 10:10, s. -; sita) Verejný odpočet bude v Justiho sieni Primaciálneho paláca a podujatie je otvorené pre verejnosť i médiá. Bratislavský primátor Milan Ftáčnik vo štvrtok verejne zhodnotí prvý rok svojho pôsobenia vo funkcii. Ako informoval hovorca primátora Ľubomír Andrassy, verejný odpočet sa začne o 17:00 v Justiho sieni Primaciálneho paláca a podujatie je otvorené pre širokú verejnosť i médiá. Bratislavský primátor je podľa hovorcu jedným z mála komunálnych politikov, ktorí každoročne predstupujú pred verejnosť s hodnotením napĺňania ich volebného programu. Ftáčnik skladal odpočet volebného programu už v pozícii petržalského starostu a v tom pokračuje aj v pozícii primátora hlavného mesta. [na začiatok informácie] [späť na obsah] 13. Nájde sa nový Sabovčík?
(06.12.2011; Slovenka; č. 49, s. 18; -) Tradícia krasokorčuliarskeho športu, ktorý v minulosti na Slovensku vychoval také hviezdy ako Ondrej Nepela, Karol Divín či Jozef Sabovčík, v posledných rokoch upadla do zabudnutia. Myšlienka jej znovuvzkriesenia ožila vďaka niekoľkým nadšencom tancov na ľade spolu s najpovolanejším - Jozefom Sabovčíkom. Vznešený šport, akým krasokorčuľovanie je, sa rozhodli podporiť aj herečky Diana Mórová a Zuzana Haasová, ktoré si cez víkend obuli korčule a vyšli na ľad na Zimnom štadióne Ondreja Nepelu spolu s mnohými deťmi. Za všetkým stojí občianske združenie Jumping Joe, ktoré chce dať príležitosť najmä malým deťom. Mórová, ktorá otvorenie kurzov pre najmenších modelovala, pred pár rokmi triumfovala v krasokorčuliarskej súťaži celebrít, no odvtedy na korčuliach nestála. " Vidím, že to bola chyba, teraz budem chodiť na ľad častejšie. Je to nádherný šport," povedala herečka SND. Keďže Jozef Sabovčík osobne prísť nemohol pre pracovne povinnosti v USA, prišli jeho rodičia a trénerky Hilda Múdra a Agnes Búřilova. Osemdesiatpäťročná Múdra, trénerka legendárneho Nepelu, prišla v sprievode primátora Bratislavy Milana Ftáčnika, ktorý spolu so starostom Nového Mesta Rudolfom Kusým privítal túto iniciatívu pre deti a rozhodli sa ju podporiť. Jozef Sabovčík, podľa ktorého prezývky Jumping Joe je nazvané občianske združenie, sa všetkým prihovoril aspoň cez nahrávku: "V našom športe je cesta k úspechom dlhá, ale ja verím, že postupne nájdeme na ľade talenty, ktoré vrátia slovenské krasokorčuľovanie na svetovú scénu. Som rád, že naša myšlienka oživovania krasokorčuľovania našla podporu. Urobím všetko pre to, aby sme našli nového Nepelu, Divína alebo Sabovčíka." [na začiatok informácie] [späť na obsah] 14. REPORTÁŽ J. MRAVCA BOJOVNÍCI Z KRÁĽOVEJ HORY V RELÁCII REPORTÉRI
(05.12.2011; Televízna stanica STV 1; Reportéri; 21.45; 20 min.; MRAVEC Juraj) Juraj MRAVEC, reportér: "Koľko ich už len bolo? Rôznych petícií občanov snažiacich sa zmeniť chod plánovaných udalostí. Vyjadriť zásadný postoj, vykričať svoj hlas. Onen vox populi. Aby tí, čo rozhodujú, nezabudli, že ešte sú tu oni. Ľudia, ktorí dokážu odhaliť hlúposť, vycítiť nevkus a odmietnuť to, čo sa prieči zdravému rozumu. Mnohé petície stroskotali a zapadli prachom." Jiří SUCHÝ: "Jednou si dole, jednou nahoře." J. MRAVEC: "Za všetky azda skúsenosť Jiřího SUCHÉHO z divadla Semafor, keď organizoval petíciu proti rozdeleniu federácie." J. SUCHÝ: "S Pavlem TIGRIDEM jsme tehdy zabojovali a získali takřka tři miliony podpisú. S Jitkou MOLAVCOVOU, Martou KUBIŠOVOU a paní TIGRIDOVOU jsme je vlastnoručně zanesli do parlamentu a tam nám řekli, tak to támhle složte. A pak přišel nějaký poslanec, poděkoval nám a my jsme šli domú. Tehdy mně to vzalo." Marcel ZAJAC, poslanec MŠ, Karlova Ves: "Takže za chvíľu bude 8 hodín, na ôsmu hodinu sme vlastne zvolali aj toto veľmi pokojné občianske zhromaždenie." Dana ČAHOJOVÁ, signatárka petície: "Ja by som sa chcela v prvom rade poďakovať všetkým aktívnym občanom, ale najmä tým prvým, ktorí si všimli, že na Kráľovej hore sa zase niečo začína diať. A títo pozorní občania spustili lavínu, možno ktorej výsledkom je to, že Kráľova hora sa zachráni. Dúfajme, že sa tak stane. A myslím si, že najväčšiu zásluhu na ochote investora nejako túto situáciu riešiť, má práve verejnosť, ktorú nenechalo ľahostajnou úsilie na tejto Kráľovej hore pokračovať v nejakých budovateľských plánoch neviem, čoho." Žiačka: "My sme Základná škola Veterníková, máme školu rovno pri lúke a nechceme, aby nám ju zobrali." Ján KESELÝ, poslanec MČ Karlova Ves: "Priestor, do ktorého kráčame, sa volá Veľká lúka, "kukuričák", je to priestor, kde sa odohráva zápas medzi investorom J§T Eastate a občianskym názorom, respektíve verejným záujmom, ktorý je predstavený petíciou, dnes už 21-tisíc signatárov, ktorí sú proti tejto výstavbe. Pozrite, to číslo je už mesiac staré." Lívia POLÁCHOVÁ, členka petičného výboru: "No, však už nás je 21-tisíc. Plánovaná výstavba by znamenala dopravný kolaps pre celú Karlovu Ves, Dlhé Diely aj Devín, tiež by znamenala zničenú prírodu. A práve tým je Kráľova hora vzácna, že tu nič nestojí a že sa tu chodia ľudia rekreovať, oddýchnuť si a nechcú tu mať nejakú časť mesta zastavanú domami a betónom." Ľubica KOLKOVÁ, starostka MČ Devín: "Niekedy okolo roku 1998 vtedajší starosta Devína pán NOVOTNÝ zamýšľal rozvoj Devína výstavbou takzvanej novej obytnej zóny Lomnická, malo to byť niekde v týchto, v tejto lokalite nad kostolom, tu je kostol, financovanie toho zámeru bežalo formou naberania si rôznych úverov, dostal pôžičku od odborového zväzu, dostal pôžičku od firmy ACET, pôžičku sme dostali zo Slovenskej sporiteľne formou teda zmenky." J. MRAVEC: "Kráľova hora bola vlastne vaším majetkom po delimitácii, po revolúcii, však? Patrila obci Devín..." Ľ. KOLKOVÁ: "Áno." J. MRAVEC: "...a o ňu ste prišli, lebo bolo potrebné neuplatníť,..." Ľ. KOLKOVÁ: "Až následne, hej. A o tú Kráľovu horu Devín potom prišiel, keď celý tento projekt, celý tento zámer a všetky tieto investície, dá sa povedať, vyleteli hore komínom." M. ZAJAC: "Takže poprosím vás, aby sme si nastavili budíky na tú pol deviatu, skúsime o tej pol deviatej slávnostne odštartovať zasadanie dnešného mestského zastupiteľstva,..." J. MRAVEC: "Od týchto stromov je to majetok J§T?" L. POLÁCHOVÁ: "Áno, od týchto stĺpov, čo sú tu." J. MRAVEC: "Od tých stĺpov." L. POLÁCHOVÁ: "Áno, tieto betónové stĺpiky,..." J. KESELÝ: "A celá táto hokejka takto, je ich." J. MRAVEC: "Čiže lúka sa láme doľava, hej?" J. KESELÝ: "Áno, doľava, hej." Ľ. KOLKOVÁ: "Kráľova hora zaznievala v Devíne niečo ako zlaté vajce, ktoré malo priniesť teda ten prospech, profit pre Devín, malo tam byť to sanatórium. Naši veritelia si niekedy okolo roku 2000 začali uplatňovať svoje práva vyplývajúce z tých úverov, ktoré nám poskytli, vymáhali si ich už potom súdnou, teda exekútorskou cestou, a v rámci viacerých teda exekúcií, ktoré prebehli na majetok Devína, získal súčasný vlastník, developerská firma, aj územie Kráľovej hory." J. KESELÝ: "Teraz sme vlastne v tom ohybe tej hokejky Kráľovej hory, za mnou, toto, čo vidíte, to je presne to miesto, ktoré má byť úplne zastavané, to je to miesto, kde je 201, občianska vybavenosť v územnom pláne, a táto časť tu pred nami, cez ktorú sme prichádzali, to je tá 1003, kde napriek tomu sa žiada zo strany investora vybudovať komunikáciu a prevádzkovú budovu a zničiť to tu vlastne celé." M. ZAJAC: "Vitajte u svojich poslancov, ktorí sa pomaly, ale iste zbiehajú do svojej práce, dobrý deň, pán poslanec, môžete aj nám tu povedať niečo?" Vladislav HEČKO, poslanec mestského zastupiteľstva: "Prosím,..." M. ZAJAC: "My tu sme kvôli bodu Kráľova hora za Dlhými Dielmi, za Karlovou vsou, za Dlhými dielmi,..." V. HEČKO: "...poznám, žil som tam pätnásť rokov." M. ZAJAC: "...vynikajúco. Poviete nám, ako, aké je vaše stanovisko k tejto výstavbe?" V. HEČKO: "Tak stanovisko k tejto výstavbe je úplne jasné. Nikto si to tam neželá." Jozef UHLER, poslanec mestského zastupiteľstva: "Myslím si, že tento developer nezískal tieto pozemky úplne poctivou cestou a je to chránená krajinná oblasť, ktorú musíme zachrániť." D. ČAHOJOVÁ: "A čo sa s tým ale dá vôbec robiť?" J. UHLER: "No, požiadame primátora pravdepodobne, aby zabránil nejakým stanoviskám, ktoré by mohli na tomto území povoliť tú zástavbu." Ľ. KOLKOVÁ: "Devín je tu a náš život sa koncentruje v týchto, poviem, v ružových územiach, a ako vidíte, okolo Devína máme priestoru na rekreáciu až-až. Až tuná ideme popri Dunaji, tu je Devínska cesta a tu je Karlova Ves a Kráľova hora je tesne v dotyku s Karlovou Vsou." Iveta HANULÍKOVÁ, starostka MČ Karlova Ves: "Táto fajka alebo obrátené véčko, toto je tá Kráľova hora, toto sú naše Dlhé Diely, čiže je to veľmi blízko a Devín dokonca ani nevidíte, čiže, čiže dá sa povedať, že je to kataster Devín, ale hovorím, akože je to bližšie, bližšie k nám, ku Karlovej Vsi." J. MRAVEC: "Pani starostka, a vy ste videli aj tie náčrty možných budov, kde by mali stáť, môžete nám to ukázať na tejto mapke?" I. HANULÍKOVÁ: "Na tej fajke je zeleň, aj zostáva zeleňou a oni tým operujú. A druhá fajka je, tu sú tu niekde takto domy nastavané." Jana MAHĎÁKOVÁ, signatárka petície: "Vzhľadom na teda naozaj masívnu, masívnu kampaň, ktorú urobili ľudia, ktorých sa to v podstate týka bytostne, ale nemali reálnu šancu to ovplyvniť, pretože sme v katastrálnom území niekoho iného, takže myslím si, že a skutočne úprimne ako málokedy za teda už nie môj úplne krátky život sa teším a fandím tejto akcii." M. ZAJAC: "Povedzte nám, ako vyzerá dnešné vaše stanovisko k tomuto investičnému zámeru?" Ján BUDAJ, poslanec mestského zastupiteľstva: "Nemení sa. Ja som podporovateľ toho, aby zostala taká, aká je. Držte sa." Viera KIMERLINGOVÁ, poslankyňa mestského zastupiteľstva: "Samozrejme, že sa nám nepáči, že musia občania protestovať, pretože do lesa taká stavba nepatrí." J. KESELÝ: "Som presvedčený, že pokiaľ by sme tú petíciu neurobili, tak by sa zmena ešte iná udiala, a to, že to okolie, ktoré dneska nedovoľuje tú dopravnú komunikáciu, by sa zmenilo na také, aby sa to sem postaviť dalo." I. HANULÍKOVÁ: "Ja takú petíciu o takej sile ľudí som, k dnešnému dňu je to už vyše 21-tisíc podpisov, ktorí sa podpísali pod túto petíciu za záchranu Kráľovej hory, som sa s ňou ešte nestretla," Milan FTÁČNIK, primátor Bratislavy: "Takú veľkú petíciu, aká sa zrodila pri Kráľovej hore, sme ešte v komunálnej politike za posledných dvadsať rokov nemali, hľadali sme riešenie a zhodli sme sa na tom, že tým riešením by mohla byť zámena pozemku, s tým, že poslanci, keď o tom rokovali, o tomto návrhu zámene pozemku, povedali, že si chcú byť istí, že iné riešenia nie sú lepšie." J. KESELÝ: "Uznesenie mestského zastupiteľstva z 24. novembra hovorí aj o tom, že upozorňuje primátora, aby začal aktualizáciu územného plánu v tejto lokalite tak, aby sa tu stavať nedalo, to je jedna vec, druhá vec, že schvaľuje zámer zámeny pozemkov, to znamená, aby začal vyjednávať, ale ak vyjedná, musí to mestské zastupiteľstvo schváliť, to je zo zákona záležitosť, a s tým, že priamo v tom uznesení je napísané, že musí to byť rovnaká bonita. To znamená, tá zámena, ak bude, musí byť férová a musí byť zrozumiteľná pre Bratislavčanov a pre Bratislavu, tak aby nikto neprišiel skrátka." J. MRAVEC: "Pani KRAJŇÁKOVÁ, ustúpili ste od výstavby na Kráľovej hore výmenou za adekvátne bonitný pozemok. Určite máte už premyslené, kde budú tie nové pozemky. Máte nejaké návrhy? Môžete nám niečo k tejto veci povedať?" Katarína KRAJŇÁKOVÁ, hovorkyňa J§T Real Eastate, (telefonát): "Na stole zatiaľ nie je žiadna konkrétna ponuka pozemkov na zámenu. Spoločnosť J§T Real Eastate považuje za predčasné vyjadrovať sa k zámene predtým, ako dospeje k relevantnej dohode s mestom." M. FTÁČNIK: "Sme sa zaviazali, ja to považujem za trvalé riešenie problému Kráľova hora, že mesto začne obstarávať zmenu územného plánu, ktorý by v tejto lokalite priniesol zmenu v tom, že z občianskej vybavenosti, ktorá je možná z hľadiska funkcie dnes na Kráľovej hore, by zmenil tú funkciu na rekreáciu v prírodnom prostredí a keby sa k tomu pridala zámena pozemku, tak by to celé územie bolo verejné, bolo by určené na rekreáciu a nikdy by sa na ňom stavať nemohlo, čiže mohlo by slúžiť obyvateľom Karlovej Vsi, ale myslím si, že aj celej Bratislavy." J. MRAVEC: "Čiže v okamihu, keď dôjde k zámene pozemkov, Kráľova hora bude patriť magistrátu?" M. FTÁČNIK: "Áno, áno, tá zámena je v tom, spočíva v tom, že mesto vymení iné pozemky, ktoré má vo svojom vlastníctve, vymení ich s investorom, investor sa teda dostane do inej lokality mesta, kde môže zrealizovať nejaké svoje zámery, a my sa dostaneme k tomu, že celý ten priestor bude verejný. Poslanci sa pýtali, čo z toho budeme mať? Dostali, niektorí, niektorí predstavitelia najmä mestských častí odpovedali, no budeme mať jeden krásny pozemok určený na rekreáciu v rukách mesta, aby nikto ani v budúcnosti nešpekuloval, že tam umiestni nejakú výstavbu, ktorá by narušila ten prírodný charakter Kráľovej hory." J. MRAVEC: "Je to dobrá správa, ak hlas ľudí dokáže prinútiť politikov, aby mu načúvali. Slovensko, často zmietané prúdmi lobizmu, klientelizmu a korupcie, potrebuje práve takýto hlas a takýchto politikov. Je to signál pre dnešok a pre budúcnosť." Signatár petície: "Keby sa rozbehla výstavba, no to tak to celý priestor, by sa znemožnila tá rekreácia Karlovešťanov." STORIN
15. Bratislava si splní najväčší sen
(07.12.2011; Hospodárske noviny; s. 1; por) Doprava. Vláda spúšťa megaprojekt, ktorý spojí štvrte hlavného mesta. Bratislava - Najväčší problém hlavného mesta Slovenska sa po desiatkach rokov začína konečne riešiť. Obrovské dopravné zápchy v Bratislave má uvoľniť projekt mestského vlaku, ktorý by mal začať premávať už v roku 2015. Ide o stovky miliónov eur V prvej fáze prepojí mestskú časť Petržalka s centrom a so stanicou Predmestie v štvrti Nové Mesto. Neskôr sa rozšíri napríklad na Letisko Bratislava, do Petržalky sa ním ľudia dostanú cez zrekonštruovaný Starý most. "Veľa ľudí z prímestských oblastí využíva autá, no keby mali vlak k dispozícii, využili by určite ten," hovorí o projekte dopravný analytik Jozef Drahovský. Železnice SR plánujú na prvú etapu mestského vlaku minúť vyše 420 miliónov eur. Včera oznámili, že v januári vypíšu súťaž na výber dodávateľa stavebných prác. Zaplatiť to chcú najmä z eurofondov. Tunel v centre mesta Kľúčovou stavbou metra bude 2,5-kilometrový tunel medzi Novým Mestom a Trnavským mýtom. Takto sa výrazne uľahčí cestovanie pre ľudí z okolia. "Vlaky by mali premávať v čase špičky v 15- až 20-minútových intervaloch," tvrdí hovorca rezortu dopravy Martin Krajčovič. Prvé takéto projekty sa pripravovali už v 80. rokoch minulého storočia - až teraz sa zrealizujú. [na začiatok informácie] [späť na obsah] 16. Figeľ dá Bratislave podzemné vlaky
(07.12.2011; Hospodárske noviny; s. 4; Poracký Marek) Dvaapolkilometrový tunel pod hlavným mestom má stáť pol miliardy eur. Železnice naň v januári vypíšu tender. Bratislava - Bratislava s najväčšou pravdepodobnosťou dostane malé "metro". Dvaapolkilometrový podzemný tunel medzi bratislavským predmestím a Filiálkou pri Trnavskom mýte bude súčasťou mestskej hromadnej dopravy. Železnice Slovenskej republiky chcú na jeho prvú časť vypísať tender už začiatkom budúceho roka. Stáť to má podľa predbežných odhadov viac ako 420 miliónov eur. Zaplatí to Európska únia z eurofondov. Prvú časť projektu majú dokončiť v roku 2015. "Odľahčí sa mestská hromadná doprava, ale aj individuálna. Veľa ľudí z prímestských oblastí využíva autá, no keby mali vlak k dispozícii, využili by určite ten," hovorí dopravný analytik Jozef Drahovský. Z predmestia až do Petržalky Trnavské mýto je najdôležitejším uzlom v meste. Ľudia sa na rozdiel od Hlavnej stanice v Bratislave dostanú skôr do všetkých častí mesta. Tiež budú môcť využiť všetky linky mestskej hromadnej dopravy, ktoré aktuálne premávajú v slovenskej metropole. Ďalšou zastávkou po Trnavskom mýte budú Mlynské nivy pri Autobusovej stanici a stanica pri novej budove Slovenského národného divadla. Výhody v tomto projekte vidí aj ministerstvo dopravy. Podľa neho prinesú väčšiu dostupnosť do centra mesta, ale aj zlepšenie prestupov v rámci mestskej hromadnej dopravy. "Zníži sa aj celkový čas cesty," dodáva hovorca rezortu Martin Krajčovič. Stanicu pri Trnavskom mýte postavia pod zemou. Bude konečnou zastávkou pre prímestské vlaky, ktoré prichádzajú do hlavného mesta zo všetkých smerov. Neskôr do tejto stanice budú prichádzať cestujúci aj z vlakov od Dunajskej Stredy a Podunajských Biskupíc. "Tie by mali premávať v čase dopravnej špičky v pätnásť- až dvadsaťminútových intervaloch," povedal Krajčovič. Cestujúci z nich budú môcť následne prestúpiť na klasickú mestskú hromadnú dopravu, alebo na takzvané ľahké vlaky. Tie budú premávať z centra mesta do Petržalky po Bosákovu ulicu cez Starý most, ktorý by sa mal zrekonštruovať, a tiež budú súčasťou mestskej hromadnej dopravy. Aj nové zastávky Okrem tunela chcú Železnice opraviť a postaviť nové zastávky vo viacerých lokalitách. Medzi ne patrí napríklad zastávka Devínska Nová Ves - sídlisko, Lamačská brána, Trnávka či Ružinov. Železnice pri nich postavia aj takzvané záchytné parkoviská, kde vodiči budú môcť svoje autá odstaviť. Súčasťou integrovaného systému je aj železničné napojenie Letiska Milana Rastislava Štefánika v Bratislave na električkovú trať či postavanie koľajníc v celej Petržalke. Tieto projekty však chcú v Bratislave realizovať v ďalších rokoch. O metre v Bratislave sa začalo hovoriť už v roku 1974. Deväť rokov nato ho aj začali stavať, no práce trvali len rok. Ďalšie úvahy o ňom sa začali až po revolúcii, no žiaden z projektov sa nepresadil. Definitívne sa o metre rozhodlo pred siedmimi rokmi. Vtedy padlo rozhodnutie, že ho budú tvoriť existujúce a nové vlakové a električkové trate. ---- Bratislavské mestské vlaky Prvá fáza projektu prepojí štvrte Petržalka a Nové Mesto novými vlakovými traťami Náklady podľa odhadov dosiahnu 424 miliónov eur Súčasťou projektu bude nová podzemná stanica Bratislava Centrum pri Trnavskom mýte V ďalších fázach sa koľajová sieť rozšíri po Letisko M. R. Štefánika a prepojí sa s medzinárodnými koridormi ---- Text k obr.: Minister dopravy Ján Figeľ (KDH) chce v januári cez Železnice SR vyhlásiť tender na 2,5 kilometrový tunel pod Bratislavou. [na začiatok informácie] [späť na obsah] 17. Umelá inteligencia ide do miest
(07.12.2011; Hospodárske noviny; s. 6; Kvarda František) Vyriešiť by mala hlavný problém miest - dopravu, a zefektívniť využívanie energie. Bratislava - Doprava. Energetická efektivita. Hospodárenie s vodou. To sú najväčšie problémy našich miest. A keďže mestá a obce sú významnou súčasťou ekonomiky každého štátu, všetky ich problémy je potrebné riešiť koncepčne. Zhodli sa na tom účastníci včerajšieho HNClubu - diskusného fóra Hospodárskych novín. Možné východiská pritom môže priniesť takzvaný projekt inteligentných prevádzkových centier. Zefektívnením fungovania miest a znížením ich výdavkov. Dôležitá je samospráva Mestá a samosprávy pritom majú významné miesto vo fungovaní celej spoločnosti. "Samospráva je napríklad významným zamestnávateľom, pripomenul v tejto súvislosti predseda Združenia miest a obcí Slovenska Jozef Dvonč. Ich významná úloha sa podľa jeho slov ukázala napríklad aj pri zavádzaní eura alebo aktuálne pri zabezpečovaní rozdeľovania štátnej potravinovej pomoci. "Celá zodpovednosť ostala na samospráve," povedal vyčítavo na adresu štátu Dvonč. Fungovanie miest však ani zďaleka nie je ideálne. Ambíciu zlepšiť ho v komplexnom meradle má projekt spoločnosti IBM. Tá na Slovensku spúšťa projekt takzvaných mestských inteligentných prevádzkových centier. "Koordinuje celý chod mesta, je to žiadaný model. Na začiatku sa bude týkať štyroch miest. Bratislavy, Nitry, Trenčína a Žiliny," spresnil na klube Hospodárskych novín generálny riaditeľ IBM Slovensko Branislav Šebo. Ten zároveň poukázal na rastúci trend mestskej populácie na celom svete. Mestské sídla pritom bojujú podľa údajov IBM s tromi zásadnými problémami. Na vrchole rebríčka je pritom doprava. Do popredia sa dostáva aj nedostatočná kvalita vodných potrubí, kde mestá strácajú až 20 percent vody v prasklinách, a tiež téma energií a efektívnych hospodárení s nimi. "Mestá musia mať svoju stratégiu a tiež ujasnené to, do akých oblastí chcú investovať," pripomenul Šebo. Problémová doprava A ako je na tom naše hlavné mesto? Najväčším súčasným problémom Bratislavy je malá vyťaženosť a nedostatočná efektivita mestskej hromadnej dopravy. "To je pre mesto priorita číslo jeden," potvrdil Branislav Šebo. Veľkou výzvou pre slovenskú metropolu je tiež zlepšenie monitoringu energetickej siete a následné efektívnejšie vykurovanie verejných budov. Stále sa totiž teplom príliš plytvá. Pokiaľ ide o verejnú dopravu, inšpiráciou by pre nás mohol byť napríklad švédsky Štokholm. "Zaviedol sa tam dynamický mýtny systém, ktorý v jednotlivých obdobiach určuje rôzne tarify. Spôsobil to, že sa zvýšila vyťaženosť verejnej dopravy - ľudia začali viac cestovať verejnou dopravou, začali optimalizovať čas, keď prichádzajú a odchádzajú z mesta, možno že si zoptimalizovali aj svoju samotnú trasu. Dosiahlo sa to tým, že jednoducho na vstupe technológia rozpoznáva evidenčné čísla vozidiel, na základe ktorých sa potom vyhodnocuje ich pohyb v meste a vystavuje sa im účet za určité obdobie," vysvetlil štokholmský systém Šebo z IBM. Česi menia účtovníctvo V susednom Česku sa zlepšeniu situácie v samosprávach rozhodli pomôcť aj zavedením nového systému účtovníctva pre mestá či iné samosprávne jednotky. "V Českej republike funguje už dva roky takzvané účtovníctvo štátu na aktuálnom princípe. Predtým totiž nepodávalo reálne informácie o majetku samospráv. Napríklad obce neodpisovali majetok a netvorili opravné položky," vysvetľuje Martina Smetanová, audit supervízorka spoločnosti Delloitte Audit. Do účtovníctva "po novom" sa tak premietajú aj možné budúce finančné riziká. IBM rozbehne podľa jej generálneho riaditeľa Branislava Seba projekt inteligentných centier v Bratislave, Nitre, Trenčíne a Žiline. ---- Hostia Branislav Šebo generálny riaditeľ IBM Slovensko Martina Smetanová audit supervízorka Deloitte Audit Jozef Dvonč predseda Združenie miest a obcí Slovenska [na začiatok informácie] [späť na obsah] 18. Uhliarika ocenili za krízu
(07.12.2011; Pravda; s. 7; odu) Do nemocníc ešte nenastúpili ani všetci štrajkujúci lekári a ministerstvo zdravotníctva sa už pochválilo, že jeho šéf Ivan Uhliarik dostal cenu za to, ako dobre riešil krízovú situáciu. Hovorkyňa ministerstva Katarína Zollerová včera informovala tlačové agentúry, že minister prevzal Veľké krištáľové srdce, ktoré udeľuje Spoločnosť Ferdinanda Martinenga. Jej predseda Peter Kurhajec ocenil Uhliarikovu "výraznú osobnú zaangažovanosť nielen pri rokovaniach s predstaviteľmi Lekárskeho odborového združenia, ale aj pri jeho návštevách v jednotlivých nemocniciach". Podľa prezidenta Slovenskej lekárskej komory Milana Dragulu si však Uhliarik žiadne ocenenie nezaslúži. "Ja som sa opakovane vyjadroval, že minister krízovú situáciu s lekármi nezvládol, a preto si myslím, že toto ocenenie dostal neoprávnene. Nekomunikoval s odbornou verejnosťou. Keby tak robil, tá situácia sa mohla vyriešiť dávno a nemuselo ani dôjsť k vyhláseniu núdzového stavu," hovorí Dragula. Rovnaký názor má aj sociologička Silvia Porubänová. "Už to, že sa stala tá situácia, ho vyčleňuje z možnosti byť ocenený. Zvládol ju možno len vďaka tomu, že sa na verejnosti pertraktovali len tie veci, ktoré sa mali. Všade sa hovorilo len o platových požiadavkách, ale to, že tá komunikácia nebola dostatočná, v celej agende zaniklo." Podľa Porubänovej minister nedostal túto cenu náhodou. "Je to zrejme politická, účelová záležitosť," dodala. Spoločnosť Ferdinanda Martinenga, ktorá cenu ministrovi udelila, je občianskym združením. To zorganizovalo napríklad návrat telesných pozostatkov Ignáca Lamára, alias Schöne Náciho, do rodného mesta, či osadilo pred sídlom Národnej banky Slovenska bronzový reliéf Biatec, ktorý si objednalo ešte komunistické vedenie metropoly, no porevolučný magistrát sa už k dielu nehlásil. Predseda spoločnosti Peter Kurhajec (71) organizuje verejné podujatia, oslovuje médiá, účinkoval aj v televíznej Pošte pre teba. Naposledy sa zviditeľnil na galavečere pri príležitosti sviatku 17. novembra, keď sa s obrovskou kyticou predral cez ochranku až k premiérke Ivete Radičovej. V zoznamoch ŠtB figuruje agent s rovnakým menom a dátumom narodenia pod krycím menom Šiškin. Z Kurhajcovej iniciatívy sa už udeľovali rôzne ocenenia -zlaté medaily Posolstvo zjednotenej Európe, zlaté medaily Za činy v duchu humanizmu či sošky Slušný Bratislavčan. Veľké krištáľové srdce spoločnosť udelila napríklad exprezidentovi Michalovi Kováčovi, lekárke Eve Sirackej, kňazovi Antonovi Srholcovi, náčelníkovi armádneho generálneho štábu Ľubomírovi Bulíkovi, záchrancovi židovských detí Nicholasovi G. Wintonovi, ale aj in memoriam pápežovi Jánovi Pavlovi D., íyzikovi Albertovi Einsteinovi, rabínovi Chatamovi Šoférovi, spisovateľke Terézii Vansovej a ďalším. *** Text k obr.: Minister zdravotníctva Ivan Uhliarik dostal ocenenie Veľké krištáľové srdce. [na začiatok informácie] [späť na obsah] 19. Phil Marlowe a súd o PKO
(07.12.2011; Pravda; s. 37; Pätoprstá Elena) Mnohí iste poznáte postavu detektíva Phila Marlowa. Cenzúra v 80. rokoch povolila vysielanie tohto seriálu, lebo sa v ňom vykresľovalo prepojenie skorumpovaného amerického súdnictva a komunálnej politiky. Marlowove príbehy mi pripomenul rozsudok sudkyne Gabriely Buľubášovej v kauze PKO. Presne tej sudkyne, ktorú v roku 2009 odvolali z čela súdu pre lístok sudkyni Marte Laukovej s príkazom, aby prepustila trestanca. Svojský americký detektív odhaľoval súvislosti temnej minulosti, ktoré do seba začali zapadať vždy až na konci. Tak teda začnime s dnešným dielom. Ten siaha do roku 1989, keď sa paraziti na socialistickom režime preformátovali do kapitalistického systému. Vedeli, ako funguje štátna správa, zákony a procesy moci. Bolo treba iba vymeniť rodnú stranu. Za pravú či za ľavú? To je jedno, najlepšie za každú, netreba byť v čele, stačí si zabezpečiť poslušnosť figúrok. Nasledovalo spotvorenie zákona o štátnej správe. Odborníci zo všetkých rezortov sa nestačili čudovať, kto rozhoduje v štátnej správe, v súdnictve a polícii. Príbeh mladých "dravčekov" s oteckami, ktorí mali konexie, sa pomaly rozbieha. Základný balík pár miliárd korún preliaty z verejných financií stačil. Začali prednostne loviť v podnikateľskom prostredí. Pozemky pod PKO boli len také hrozienko. Čože je to proti mýtnemu tendru, kde sa delili zisky fifti-fifti rádovo v miliardách, ako sa na mafiu patrí. A práve tu sa začína úprimné priateľstvo ľavicovej strany a kapitalistických "dravčekov". Na scénu prichádzajú osoby a obsadenie: Riaditeľ magistrátu - krk, ktorý hýbe nič netušiacou alebo radšej nič nevidiacou hlavou. Nasledujú oddelenia magistrátu, ktoré či chcú, alebo nechcú, musia robiť iba to, čo nariadi vedenie. Po nich prichádza na rad šéf krajského stavebného úradu a jeho poradca, ktorí zmietli snahu poslancov vyňať zo zmien a doplnkov 12 najproblematickejších lokalít vrátane územia PKO. Vedľajšiu rolu dostala hlavná architektka, ktorá má síce dobré meno, ale žiadnu guľatú pečiatku. Napokon sú tu nahnevaní občania, ktorí v prieskume verejnej mienky dali jasný signál, čo si prajú, aby magistrát zabezpečil. Samozrejme, chýbať nemôže hlavná postava Phil Marlowe, chudobný detektív, ktorého v každej časti riadne nafackujú. Takmer som zabudla na dôležitú osobu v príbehu - premiérku Ivetu Radičovú. Spomeňme si na jej citát z augusta 2011: "Slovensko je priam spútané pavučinou korupcie..." To sme ešte netušili, že protikorupčné opatrenia tvrdo narazia na paniku ekonomických parazitov. Pozemky pod PKO môžu byť už teraz zaujímavé, lenže dnes nemajú takú hodnotu, ako ju môžu mať jedným zdvihnutím ruky poslancov na najbližšom zastupiteľstve hlavného mesta, a to pri tzv. zmenách a doplnkoch 2 v územnom pláne. Marlowova otázka znie: Ako súvisí rozhodnutie šéfa krajského stavebného úradu s rozhodnutím sudkyne prvostupňového súdu? Má riaditeľ magistrátu úprimnú snahu naplniť vôľu ľudí chrániť PKO? A predovšetkým: Kto z toho bude mať finančný osoh? Čoskoro sa na mestskom zastupiteľstve bude rozhodovať, či prijať zmeny a doplnky 2 ako celok vrátane problematických zmien v areáli PKO. Dobré riešenia neboli politicky priechodné. V prvej časti tohto seriálu sa občania, odborníci, slušní poslanci a investori stávajú rukojemníkmi zopár parazitov, ktorí majú konexie a patologický vzťah k etike. V druhej časti sa občania prestanú spoliehať, že ich slobodu a právo bude obhajovať slabá žena alebo osamelý Phil Marlowe a začnú sa o ochranu demokracie a zákonov zaujímať osobne. [na začiatok informácie] [späť na obsah] 20. Zverejnia, kto je dlžníkom
(07.12.2011; Plus jeden deň; s. 12; sita) BRATISLAVA - Mesto Bratislava bude od 1. januára 2012 zverejňovať na svojej oficiálnej stránke www.bratislava.sk zoznamy všetkých svojich daňových dlžníkov. Mesto v týchto dňoch posiela dlžníkom upomienky o výške nedoplatku s informáciou, že ak si nesplnia svoju daňovú povinnosť voči samospráve, začiatkom roka 2012 ich mená zverejnia na internete. Pôjde o samotných Bratislavčanov či právnické osoby sídliace v hlavnom meste s podlžnosťami na dani z nehnuteľností či na poplatku za komunálny, prípadne drobný stavebný odpad. [na začiatok informácie] [späť na obsah] 21. BRATISLAVA BUDE ZVEREJŇOVAŤ DAŇOVÝCH DLŽNÍKOV
(06.12.2011; Rozhlasová stanica Regina; Správy; 15.00; por. 5/6; HELDES Branislav) Branislav HELDES, redaktor: "Bratislava bude od 1. januára zverejňovať na svojej oficiálnej stránke zoznamy daňových dlžníkov. V týchto dňoch hlavné mesto posiela dlžníkom upomienky o výške nedoplatku. Pripojená je aj informácia, že ak si nesplnia svoju daňovú povinnosť voči samospráve, začiatkom roka budú ich mená zverejnené na internete. Ide o Bratislavčanov či právnické osoby, ktoré sídlia v hlavnom meste. S podlžnosťami na dani z nehnuteľností či na poplatku za komunálny a drobný stavebný odpad." STORIN
[na začiatok informácie] [späť na obsah] 22. HOVORCA MAGISTRÁTU BRATISLAVY M. STUŠKA ODPOVEDÁ NA OTÁZKU POSLUCHÁČA
(05.12.2011; Rozhlasová stanica Slovensko; Pozor, zákruta!; 13.05; 6 min.; -) Moderátor: "Vy sa pýtate, my odpovedáme." Poslucháč: "Problém máme v tom, že bývame v Petržalke na konečnej autobusov 93, 95 už 30 rokov a za tento čas nikto neriešil bezpečnosť chodcov na tomto mieste, pretože tu chýba prechod. Áut samozrejme pribúda, ako všade, aj s parkovaním sú problémy a chodci sa vlastne motajú medzi autá, no a hlavne ten prechod tam teda chýba. Ľudia chodia krížom, ja som poslal aj fotku do zákruty, a neviem, na koho sa mám obrátiť, takže by som potreboval poradiť, kde dať podnet, aby sa niečo v tejto veci udialo." Moderátor: "O tom, čo sa na ceste urobí, rozhoduje správca cesty. A hoci ide o komunikáciu vedľajšieho charakteru, patrí pod magistrát hlavného mesta. Či by sa dalo niečo s nebezpečnou situáciu urobiť, sme sa opýtali Michala STUŠKU." M. STUŠKA: "Magistrát hlavného mesta, samozrejme najmä kompetentné oddelenie ako doprava, dopravné plánovanie a cestné hospodárstvo magistrátu si uvedomuje, že rozvoj mnohých mestských častí v Bratislave si vyžaduje priebežnú aktualizáciu a posudzovanie bezpečnosti a priechodnosti cestných komunikácií. Vieme o tom, že zastávky autobusov MHD v posledných rokoch zvýšili frekvenciu prechodu pre chodcov. Je to investícia, ktorá by si nevyžadovala veľké finančné krytie, to znamená plánujeme tak ako v iných miestach, aj na tomto mieste v dohľadnom čase sa pozrieť na riešenie práve formou značeného priechodu pre chodcov, čiže vyznačenia vodorovného dopravného značenia." Moderátor: "Naznačujete, že je možné riešenie, čiže náš poslucháč by mohol byť úspešný? Poraďme, čo by sa dalo v takýchto prípadoch robiť všeobecne." M. STUŠKA: "V rámci možností finančného rozpočtu sa pokúsime, aby tieto menšie investície, to znamená urobenie naozaj väčších bezpečnostných zmien a posunov za relatívne nízke náklady, sa realizovali už v budúcom roku, samozrejme môžu sa robiť až v teplých mesiacoch, to znamená nie v zimnom období, všetky technické práce, rovnako aj vodorovné dopravné značenie si vyžaduje samozrejme nejaké minimálne prípustné teploty tak, aby tá práca mohla byť urobená dlhodobo a trvácne. Vo všetkých týchto prípadoch, podobne ako poslucháč teraz cez vás, môže sa akákoľvek súkromná osoba, občan, alebo inštitúcia, ktorá má pocit, že dopravná situácia v ich okolí by mohla byť posudzovaná znovu, pretože došlo tam ako v tomto prípade za posledné roky k nejakým zmenám, alebo k nárastu tej frekvencie pešej, alebo cestnej dopravy, obrátiť na magistrát hlavného mesta. Každý podnet, ktorý príde na magistrát hlavného mesta sa posudzuje v operatívnej komisii, v ktorých diskutujú odborníci z oddelení dopravného plánovania, dopravy, krajský dopravný inšpektorát, ako aj samotný správca danej komunikácie. Vždy rozhoduje totiž aj moment, aká je to komunikácia, či I., II., alebo III., IV. triedy. Za prvé dve triedy zodpovedá magistrát hlavného mesta, cesty III. a IV. triedy zase spravuje a rozhoduje o nich do veľkej miery mestská časť. Takže každá táto žiadosť bude v tejto komisii posudzovaná, samozrejme ako komisia uzná naozaj relevanciu toho dôvodu zmeny, tak sa vypracuvávajú dopravné projekty na oddelení dopravného plánovania, vzápätí samozrejme sa musia nájsť vždy finančné prostriedky a táto stavba sa realizuje. V prípade menších rozsahov cez oddelenie cestného hospodárstva magistrátu, v prípade, že ide o stavbu a investíciu väčšieho rozsahu, cez Generálneho investora Bratislavy, tzv. GIB." Moderátor: "Spomínaný problém s konečnou zastávkou je na konci cesty s pekným názvom - Jantárovej. Na nej sú ešte minimálne dva problematické body, a to križovatky, ktoré by potrebovali semafory. O tom o chvíľu." ..... Moderátor: "S poslucháčom z bratislavskej Petržalky sme načali problém priechodov pre chodcov na konečnej zastávke autobusov číslo 93 a 95. Situácia sa podľa zástupcov magistrátu hlavného mesta dá vyriešiť, treba však počkať aspoň na koniec zimy a návrat teplejších mesiacov. Ale či sa dá vyriešiť aj kritická situácia na ďalších dvoch dopravných bodoch na Jantárovej ulici v Petržalke. Na dvoch križovatkách chýbajú semafory. Frekvencia dopravy je tak vysoká, že v špičkách majú problémy dostať sa aj z hlavnej na vedľajšiu autobusy MHD. Odbočiť doľava nie je pre veľké kĺbové vozidlá ľahké. Jedna križovatka je jednoduchého tvaru T. Stretávajú sa tam spomínaná Jantárová cesta a Kutlíkova ulica. To je skôr na spresnenie pre domácich. Druhá križovatka s ulicami Šintavskou a Topoľčianskou je komplikovaná v tom, že hlavná cesta nejde rovno, ale sa v križovatke láme. Aj z tohto dôvodu by tam pomohli semafory. O probléme sme hovorili aj pred približne dvoma rokmi, ale vtedy boli dopravné priority bratislavskej mestskej časti Petržalka na iných uliciach. Je to reálne dnes podľa Michala STUŠKU z tlačového oddelenia magistrátu?" M. STUŠKA: "Križovatky, ktoré spomínate a ich nové riešenie by si naozaj vyžiadalo väčšie investičné náklady, to znamená nepredpokladáme, že bude magistrát schopný ich financovať už v budúcom roku. Momentálne má magistrát naplánovaných v zozname približne 120 väčších investičných projektov, ktoré obsahujú aj dopravné projekty riešenia križovatiek. Z pohľadu riadenia spomínaných dvoch križovatiek a zabezpečenia maximálnej priepustnosti a plynulosti premávky, sa v tomto prípade jedná o križovatky, kde magistrát a odborníci dopravných oddelení musia zvažovať na jednej strane tie smery a ťahy, ktoré sú všeobecne najhustejšie, kde je najväčší, najsilnejší smer. Na druhej strane tie smery, ktoré spriechodňujú práve jazdu mestskej hromadnej dopravy, ktorá v iných prípadoch býva vždy riešená prioritne, tu prichádzajú vlastne z vedľajšieho smeru, preto je veľmi ťažké dať prednosť vozidlám mestskej hromadnej dopravy, napriek tomu, že naozaj v systémovom rozmýšľaní by mestská hromadná doprava, ak to situácia umožňuje, vždy mala mať prednosť. V danej situácii na križovatke však samozrejme každé vozidlo hromadnej dopravy sa musí správať ako každé iné motorové vozidlo a dať prednosť vozidlám, ktoré sú na hlavnej ceste. Tieto križovatky sa taktiež za posledné roky stali oveľa frekventovanejšie, ako tomu bolo v minulosti, preto by si naozaj v budúcnosti pravdepodobne vyžadovali úplnú reorganizáciu, pravdepodobne aj pridanie nejakých nových jazdných pruhov, ktoré by umožňovali napríklad vozidlám, autobusom hromadnej dopravy v separátnom jazdnom pruhu odbočiť doprava. V každom prípade, budeme samozrejme komunikovať aj s dopravným podnikom a so samotnými vodičmi, ktorí o týchto problémom štandardne vedia najviac. Ak by tá situácia bola už kritická, resp. neúnosná, určite sa s Dopravným podnikom v budúcnosti dohodneme na riešení." STORIN
23. VOĽBY12: Strana zelených otvorila svoju kandidátku pre občianskych aktivistov
(06.12.2011; www.tasr.sk; s. -; TASR) Bratislava 6. decembra (TASR) - Strana zelených ešte nemá uzatvorenú svoju kandidátku. Otvorila ju aj pre občianskych aktivistov a aktivistov z envirosektora. Na dnešnej tlačovej konferencii to oznámil predseda Peter Pilinský. "Je to po dlhom čase, kedy sa Strana zelených znovu objaví medzi volebnými lístkami," uviedol. Kandidátky sa odovzdávajú v nedeľu 11. decembra do polnoci. Zatiaľ nemajú ani svojho volebného lídra. Túto pozíciu ponúkli Branislavovi Královi, predsedovi občianskej strany Dnes. Tento bývalý novinár robil napríklad hovorcu exministrovi pôdohospodárstva za ĽS-HZDS Miroslavovi Jureňovi. Pilinský potvrdil, že on ako starosta bratislavskej mestskej časti Rača sa chce naplno venovať komunálnej politike, preto nebude figurovať v prvej desiatke. Tam bude priestor pre niekoho z predsedníctva Strany zelených alebo občianskych aktivistov či ľudí z envirosektora. "Morálne mienim podporiť túto kandidátku niekde zo stredu poľa," ubezpečil. Za úspech bude považovať to, ak sa strana dostane po marcových predčasných voľbách do Národnej rady SR. Je presvedčený o tom, že sa im to s takto vyskladanou kandidátkou podarí. Ponuku ísť na ich kandidačnej listine prijala tiež občianska strana Dnes, Strana zelených Slovenska a občianske združenie Názor Slovenska. Rastislav Vrátny z posledne menovaného subjektu priblížil, že ide o združenie, ktoré vzniklo pred časom v Trenčíne za účelom riešenia problémov v regióne, ktorým sa vláda dostatočne nevenovala. Zastupuje mnohých známych ľudí v regióne. Občianska strana Dnes sa podľa Krála pretransformovala z občianskeho združenia. V súčasnosti má približne 1200 členov. Za rok a pol vybudovala asi 15 regionálnych kancelárií. [na začiatok informácie] [späť na obsah] 24. PREDSTAVITELIA SAMOSPRÁV KRITIZUJÚ ZÁKON O VEREJNOM OBSTARÁVANÍ
(06.12.2011; Rozhlasová stanica Slovensko; Rádiožurnál; 18.00; por. 11/12; GÖRNER Oto, KATUŠKA Michal) O. GÖRNER, moderátor: "Kto a za koľko zrekonštruuje námestie v obci či postaví novú budovu školy, o tom rozhodujú obce pomocou zákona o verejnom obstarávaní. Predstavitelia samospráv zákon kritizujú. Automaticky totiž vyhráva najnižšia ponuka, ktorá však nemusí byť aj najkvalitnejšia. Primátori a starostovia by tiež radi uprednostňovali miestnych podnikateľov. Ani to im zákon neumožňuje. Pokračuje Michal KATUŠKA." M. KATUŠKA, redaktor: "Predstavitelia samospráv upozorňujú na častú situáciu, keď víťaz verejného obstarávania nakoniec nezrealizuje to, k čomu sa zaviazal. Predseda Združenia miest a obcí a primátor Nitry Jozef DVONČ." J. DVONČ: "Príklad môže byť ten, že dodávateľ vyhrá takúto súťaž a ešte aj nezačne robiť, a už príde s dodatkom k zmluve, pretože spochybní tú vec, ktorú on vlastne vysúťažil, a povie, že za tú cenu sa to nedá urobiť." M. KATUŠKA: "Konkrétny príklad sme našli v Petržalke. Mestská časť chcela vymeniť okná na Kultúrnom dome. Hovorkyňa Mária GREBEŇOVÁ-LACOVÁ." M. GREBEŇOVÁ-LACOVÁ: "Sme chceli vymeniť okná. Odhadovaná suma na výmenu okien je 220-tisíc eur. Najnižšia suma od firmy bola 68-tisíc eur. Firma, ktorá vyhrala, sa vzdala v prospech ďalšej firmy. Táto druhá firma nevedela výmenu okien zrealizovať za 68 900 eur." M. KATUŠKA: "V mestskej časti tak budú musieť vypísať novú súťaž." M. GREBEŇOVÁ-LACOVÁ: "Znovu budeme musieť vykonať všetky tie úkony, ktoré sú potrebné. Je to posun prác a spomalenie o niekoľko mesiacov." M. KATUŠKA: "Podobných prípadov je na Slovensku viacero. Predstavitelia obcí by preto chceli zákon o verejnom obstarávaní zmeniť. Rozhodovať by podľa nich nemala len ponúkaná cena, ale aj kvalita. Politológ Ivan RONČÁK však hovorí, že problémom nie je znenie zákona. Samosprávy by mali byť dôslednejšie pri špecifikácii súťaže." I. RONČÁK: "Zákon o verejnom obstaraní vychádza z tej filozofie, aby sa nakúpilo čo najefektívnejšie a zároveň čo najtransparentnejšie. Keď sa niekto sťažuje na to, že za síce nízku cenu, ale že nakúpi nízku kvalitu, tak je chyba skôr na jeho strane tým, že si tie kvalitatívne požiadavky nezadefinoval dobre." M. KATUŠKA: "Starostovia a primátori by tiež privítali, keby pri určovaní víťaza verejného obstarávania mohli uprednostniť domácich podnikateľov. Tvrdia, že by tak podporili zamestnanosť. Takúto zmenu však Ivan RONČÁK nepovažuje za prípustnú." I. RONČÁK: "Je to v protiklade vlastne s nejakou voľnou súťažou, ku ktorej nás vlastne tlačí aj Európska únia. Požiadavka Európskej únie je, aby neboli vlastne preferovaní nejakí lokálni dodávatelia, ale aby ten trh bol naozaj otvorený." STORIN
[na začiatok informácie] [späť na obsah] 25. SVIŇA V MESTE
(06.12.2011; Televízna stanica Markíza; Televízne noviny; 19.00; por. 22/22; KRAFKA Jaroslav) Moderátor: "Nevídané a neuveriteľné. Tvrdia zhodne všetci, ktorým sme ukázali video špacirujúcej sa divej svine v centre Bratislavy. Názory na to kto by ju mal bezpečne odchytiť a dostať mimo dosahu ľudí sa ale rôznia." J. KRAFKA, redaktor: "Diviaka zrejme omrzeli lesy, a preto sa vybral do centra Bratislavy za pekným výhľadom. Divú sviňu nakrútil počas včerajšej poludňajšej prechádzky so psom náš kolega. Podľa tohto videa so to prasa namierilo k záhrade s gaštanmi." D. KRÁKOVÁ, MČ Bratislava- Staré Mesto." "Je to veľmi neštandardná situácia pre Staré Mesto, aj keď z tých záznamov Starého Mesta vieme, že na tých obchôdzkach pracovníkov sa už stalo, že stretli srnku alebo bažanta." V. KUTKA, riaditeľ Mestských lesov Bratislavy: "Je aj u nás premnožená diviačia zver, takže budeme sa musieť dohodnúť s poľovníkmi u nás v revíri, že asi budeme musieť požiadať o zvýšené normy na odstrel diviačej zveri." J. KRAFKA: "Riaditeľ mestských lesov ale tvrdí, že táto divá sviňa sa pohybovala v území, kde poľovníci zasahovať nemôžu." V. KUTKA: "Od minulého roku práve platí zmluva, ktorá bola obohatená o lesnú zver a my sme dávali súhlas, že s ňou môžu manipulovať. Takže akákoľvek zver v intraviláne je odchytávaná Slobodou zvierat." R. BŘEZINOVÁ, Sloboda zvierat: "Máme v zmluve čo sa týka zdravých jedincov. Z tohoto videa, ktoré ste mi ukázali, sa nedá jednoznačne usúdiť či nejde i zranené zviera." J. KRAFKA: "Úrady si teda riešenie pre Bratislavu neštandardnej situáciu prehadzujú ako horúci zemiak." R. BŘEZINOVÁ: "By sa mal snažiť v prvom rade každý o to aby bol zachránený alebo uchránený človek." D. KRÁKOVÁ: "Dohodli sme sa so Slobodou zvierat, že zabezpečia humánny odchyt, to znamená uspať narkotickou pištoľou, odchytiť a potom vypustiť do voľnej prírody." J. KRAFKA: "Na mieste dnes boli pracovníci zo Slobody zvierat, mestská polícia a my. Divú sviňu už na mieste nikto viac nevidel." STORIN
[na začiatok informácie] [späť na obsah] 26. NIEKTORÉ BRATISLAVSKÉ MESTSKÉ ČASTI PRICHYSTALI ĽUĎOM V NÚDZI JEDNORAZOVÉ VIANOČNÉ PRÍSPEVKY
(06.12.2011; Televízna stanica STV 1; Slovensko DNES; 19.15; por. 4/7; MÁČEKOVÁ Lucia) Jana MAJESKÁ, redaktorka: "Niektoré bratislavské mestské časti prichystali ľuďom v núdzi jednorazové vianočné príspevky. Obyvatelia z iných kútov Slovenska takýto darček nedostanú a to pre šetrenie." Lucia MÁČEKOVÁ, redaktorka: "20-tisíc ušetrených eur rozdelí sociálne odkázaným Petržalka. Jednorazový vianočný príspevok vo forme poukážok od 40 do 80 eur dostanú napríklad osamelí, invalidi alebo viacčlenné rodiny." Vladimír BAJAN, starosta MČ Bratislava - Petržalka: "Je to poukážka takmer na všetko by som povedal od odevov, obuvi, darčekov. Evidovali sme asi 140 osamelých alebo postihnutých obyvateľov a 170 rodín." L. MÁČEKOVÁ: "Rozdeľovať sa bude aj v časti Nové Mesto. Ľudia v núdzi dostanú injekciu od 30 do 70 eur." Rudolf KUSÝ, starosta MČ Bratislava - Nové Mesto: "Rozdelili sme okolo 25-tisíc eur pre viac než 700 ľudí." L. MÁČEKOVÁ: "Po minulé roky pomáhala poukážkami, či balíčkami núdznym aj Nitra." Naďa ŠIMOVÁ, vedúca odboru soc. služieb MsÚ v Nitre (telefonát): "Nám sa tých finančných prostriedkov nepodarilo ušetriť tak, aby sme mohli aj v tomto roku zvoliť zvýhodnenie formou poukážok." L. MÁČEKOVÁ: "Podobná situácia je aj na strednom Slovensku. Jednorazovú vianočnú pomoc nedostanú Žilinčania ani Banskobystričania." Monika PASTUCHOVÁ, hovorkyňa primátora Banskej Bystrice: "Poskytovať pomoc sociálne znevýhodneným občanom len pred sviatkami vníma Mesto Banská Bystrica ako veľmi nesystémové riešenie." L. MÁČEKOVÁ: "Ani na Gemeri nebudú mať sociálne slabší bohatšie Vianoce. V Tornali, Tisovci, či v Hnúšti sú radi, že dokázali zabezpečiť základný chod mesta." Peter MINÁČ, primátor Tisovca: "Tento rok určite 2011 je oveľa zložitejší oproti minulým rokom, čo sa týka sociálnej výpomoci." Oľga MACIAKOVÁ, prednosta MsÚ v Hnúšti: "Sme aj rozmýšľali, ako by sme pomohli pri nadchádzajúcich sviatkoch, ale mesto nemá prostriedky na to." L. MÁČEKOVÁ: "Väčšina miest a obcí však počas roka udelila jednorazové dávky sociálnej pomoci, napríklad invalidom, dôchodcom, či občanom v akútnej núdzi." STORIN
[na začiatok informácie] [späť na obsah] 27. BOJOVÉ PSY ZAÚTOČILI
(06.12.2011; Televízna stanica JOJ; Noviny; 19.30; por. 7/14; STRCULOVÁ Dana) Ľuboš SARNOVSKÝ, moderátor: "Pokojná večerná prechádzka so psíkom po bratislavskej Petržalke sa pre dve kamarátky skončila plačom. Odrazu sa na nich vyrútili dva bojové psy. Dievčatá stihli vyskočiť na lavičku, no ich pes sa útoku neubránil a skončil na operačnom stole." Dominika: "Oni zrazu iba z tej brány vybehli." Dana STRCULOVÁ, reportérka: "A zaútočili. Dievčatá ihneď vyskočili na lavičku a snažili sa dostať ešte vyššie, aby na ne psy nedosiahli. Majiteľ útočiace psy zastavil až po troch dlhých minútach. Päťročný psík Leo sa absolútne nedokázal brániť, po útoku psov tu zostal ležať nehybne v kaluži krvi. Mladík, ktorý nechal agresívne zvieratá voľne pobehovať medzi panelákmi, údajne necítil ani štipku ľútosti. Na vine vraj boli dievčatá, keby nekričali, nič by sa nebolo stalo." Dominika: "Nám dal 10 eura na taxík a povedal, že tu máte." D. STRCULOVÁ: "Psa teda zobrali k veterinárovi, rany mal po celom tele." Pavol VALAŠEK, veterinár: "Od ušnice cez krk až po slabinu." D. STRCULOVÁ: "Museli ho operovať a cez noc zostal vo veterinárnej nemocnici. Cena je minimálne 300 eur a psíka čaká ďalšia liečba." P. VALAŠEK: "Potrebná v najbližších siedmich až desiatich dňoch." D. STRCULOVÁ: "Každý deň mu budú pichať antibiotické injekcie a to sú ďalšie peniaze navyše. Rodina je zúfalá, nemajú ani na to, že by zaplatili operáciu a bez toho im psíka domov nedajú. Každá noc navyše stojí ďalších 50 eur. Majiteľ psov, ktoré mu to spôsobili, nechce o zaplatení nákladov ani počuť. Prečo nechcete na seba zobrať zodpovednosť za útok vašich psíkov na toho malého psíka v Petržalke, ktorý sa stal v nedeľu?" Majiteľ zúrivých psov: "Zabudnite, veď čo, nič." Petra HRÁŠKOVÁ, hovorkyňa KR PZ v Bratislave: "Vec evidujeme ako priestupok proti verejnému poriadku. V prípade preukázania, že sa priestupku dopustila konkrétna osoba, bude tento odstúpený na ďalšie riešenie príslušnému správnemu orgánu." D. STRCULOVÁ: "Šance vybojovať peniaze späť sú mizivé. Pes je totiž v našich zákonoch stále definovaný iba ako hnuteľný majetok a ak nejde o vzácne plemeno, či výstavného psa, nemá prakticky žiadnu hodnotu." STORIN
[na začiatok informácie] [späť na obsah] 28. Staré Mesto otvorilo komunitné centrum
(05.12.2011; www.tvba.sk; 15:22, s. -; tvba) Staré Mesto otvorilo nové komunitné centrum. Na Heydukovej 25 dostanú pomoc skupiny znevýhodnených občanov, ktorí musia dennodenne zápasiť so životnými problémami a predsudkami. TV BA o tom informoval hovorca Starého Mesta Tomáš Halán. "Doteraz takéto zariadenie v Starom Meste chýbalo. Ľudia, ktorí majú zdravotné alebo mentálne postihnutie sú častokrát odsúvaní na okraj spoločnosti a preto sme sa rozhodli pomôcť im a otvoriť pre nich komunitné centrum. Priestory zrekonštruovalo Staré Mesto a tri organizácie dostali možnosť zriadiť si tu svoje sídlo za veľmi výhodných podmienok. Našou snahou je, aby pomáhali Staromešťanom a uľahčili im žiť kvalitnejší život," povedala starostka mestskej časti Bratislava-Staré Mesto Táňa Rosová. V novom centre sídla tri neziskové organizácie. Združenie na pomoc ľuďom s mentálnym postihnutím v SR pomáha ľuďom s mentálnym postihnutím prekonávať životné prekážky a zabezpečuje, aby mohli pracovať, vzdelávať sa, oddychovať a tešiť sa z kvalitného rodinného života. Združenie pomáha búrať predsudky medzi zdravými a mentálne postihnutými. Agentúra podporného zamestnávania hľadá pre ľudí so zdravotným postihnutím a pre dlhodobo nezamestnaných prácu a zároveň im ju pomáha udržať si ju. Agentúra propaguje problematiku zamestnávania občanov so zdravotne postihnutím na otvorenom trhu práce a to formou obhajovania rovnakých príležitostí pre všetkých ľudí bez rozdielu. Národná rada občanov so zdravotným postihnutím v SR pomáha vyhľadávať vyhľadávať rodiny so zdravotne postihnutým dieťaťom v Starom Meste. Poskytuje im poradenstvo a potrebnú pomoc v oblasti zdravotnej a sociálnej alebo zapožičiava kompenzačné a zdravotnícke pomôcky. Rovnako napomáha zvyšovať informovať zdravej verejnosti o problémoch a potrebách týchto skupín ľudí, ktoré často žijú izolované od spoločnosti. V priestoroch komunitného centra a nachádza aj chránená dielňa, v ktorej pracujú hendikepovaní zamestnanci a ponúkajú tu domáce pekárenské výrobky a nápoje. "Aj toto je spôsob, ako dať týmto ľuďom pocit sebarealizácie," doplnila starostka Rosová. [na začiatok informácie] [späť na obsah] 29. V BRATISLAVE BOLA ODHALENÁ OBNOVENÁ PETÖFIHO PAMÄTNÁ TABUĽA
(05.12.2011; Televízna stanica STV 2; Správy-Hírek; 19.45; por. 2/5; BÁRDOS Ágnes) Moderátor: "Dnes poobede bola na budove na Panenskej ulici 27 v Bratislave odhalená obnovená pamätná tabuľa Sándora PETÖFIHO. Pôvodnú pamätnú tabuľu pred 111 rokmi umiestnil na budovu bývalého evanjelického lýcea bratislavský Toldyho kruh." Á. BÁRDOS, redaktorka: "V tomto dome býval v máji a júni 1843 Sándor PETÖFI, stojí na dvojjazyčnej pamätnej tabuli, ktorú Pamätný výbor Sándora PETÖFIHO obnovil za pomoci sochára Gyulu MAGA. Na slávnostnom odhalení tabule vystúpila s prejavom starostka Starého Mesta Tatiana ROSOVÁ a Gergely PRÖHLE, zástupca štátneho tajomníka maďarského ministerstva zahraničných vecí. Obaja vyzdvihli bratislavské kontakty velikána maďarskej poézie. Gergely PRÖHLE sa zmienil aj o tom, že na jar bola v Budapešti odhalená pamätná tabuľa na počesť Jána KOLLÁRA. Skonštatoval, že aj vďaka takýmto udalostiam si uvedomujeme, ako majú Bratislava a Budapešť k sebe blízko." STORIN
30. VIANOČNÚ ATMOSFÉRU BRATISLAVY SPRÍJEMNÍ VYZDOBENÁ HISTORICKÁ ELEKTRIČKA
(06.12.2011; Rozhlasová stanica Regina; Správy; 15.00; por. 6/6; HELDES Branislav) Branislav HELDES, redaktor: "Vianočnú atmosféru v hlavnom meste od dnešnej 16. hodiny až do 23. decembra spríjemní sviatočne vyzdobená a vysvietená historická električka. Dopravný podnik Bratislava sa týmto spôsobom rozhodol prispieť k šíreniu predvianočnej nálady a zatraktívneniu vianočných trhov, ktoré sú v centre Bratislavy. Hovorkyňa dopravného podniku Agáta STANEKOVÁ." A. STANEKOVÁ, telefonát: "O jej výzdobu sa postarali mentálne postihnutí ľudia z pracovno-socializačného centra Lepší svet. Do vozovne v Krasňanoch prišli v sprievode asistentov a doniesli množstvo vianočných dekorácií, ktoré rozmiestnili v historickej električke. Po dobre odvedenej práci si posadali na sedadlá a čakalo ich prekvapenie. Električka sa pohla. A svoju prvú skúšobnú jazdu vo vozovni absolvovala za ich spontánneho potlesku." STORIN
[na začiatok informácie] [späť na obsah] 31. NEVERA je nebezpečný šport
(06.12.2011; Slovenka; č. 49, s. 72; Turan Andrijan) Riverside Drive a Old Saybrook, to sú dve známe a vo svete úspešne uvádzané jednoaktovky Woodyho Allena, ktoré mali pred niekoľkými dňami premiéru na scéne bratislavského Mestského divadla P. O. Hviezdoslava. Režisérka Ingríd Timková nemala asi ani veľkú prácu s inscenovaním tohto textu, keďže sa jej do rúk dostala mimoriadne kvalitná predloha, a tak len šikovne prepojila vtipný text s kvalitnými interpretmi, čo si spomenutý text vzali za svoj a rovnako ako divák sa pri jeho inscenovaní dobre bavili. Prvému príbehu, ktorý by si možno zaslúžil aj výraznejšiu scénu od Ondreja Zachara a kde dvaja dominantní herci Richard Stanke a Robert Roth zvádzali niekedy boj s prázdnotou javiska, by možno svedčala komerčnejšie upravená scéna, no oboch hercov treba pochváliť za skvelé výkony. Najmä Robert Roth v roli neurotického, psychopatického bezdomovca uchvátil každého v sále svojím strhujúcim výkonom, keď mu bol Richard Stanke viac ako dôstojným sekundantom. V druhej časti predstavenia by sme mohli chvíľami zapochybovať o hereckých výkonoch Tomáša Vravníka, Michaely Čobejovej i Petry Vajdovej. Bola herecky trochu rozkolísanejšia, Robert Roth, Richard Stanke, Dušan Cinkota a Lucia Vráblicová akoby stáli na vyššom hereckom stupienku a boli s hrou viac zžití. Ale predstavenie ako celok výborne fungovalo, divákov nadchlo, zaujalo a najmä rozosmialo a ani občasné herecké zakolísania nebránili nikomu vychutnávať si mnohovrstevný, múdry text Woodyho Allena, ktorý v oboch hrách diváka voviedol do jeho typického sveta plného pochybností, nevier, drobných osobných tragédií, a fantázií, kde ožívajú postavy napísané dramatikom a stávajú sa svojbytnými bytosťami. MDPOH uviedlo do divadelného sveta skvelú hru, ktorá je nielen nadčasovým a inteligentným rozptýlením, ale aj úprimným vyznaním umelca o jeho osobnom myšlienkovom svete, o osobnosti, ktorá pozitívne ovplyvnila film, divadlo či literatúru 20. storočia. [na začiatok informácie] [späť na obsah] 32. PROBLÉMY SPOLUOBČANOV V CENTRE POZORNOSTI RELÁCIE LAMPÁREŇ
(04.12.2011; Televízna stanica Markíza; Lampáreň; 13.30; 45 min.; HERMAN Patrik, TURLÍKOVÁ Zuzana, RUSŇÁKOVÁ Radoslava, LEMESÁNYIOVÁ Anna, ŠIPOŠOVÁ Zuzana, NEUMANN Matej) V reportáži A neodídeme! zaznamenala jej autorka Zuzana TURLÍKOVÁ peripetie sporu, do ktorého sa dostal Miloš PIITNER, ktorý kúpil sprostredkovane trojizbový byt v Žiari nad Hronom, ale ako postupne vysvitlo s finančnou ťarchou, navyše pôvodní majitelia z bytu nemienia odísť. Príslušné úrady, polícia a súdy, mu v prípade, v ktorom figuruje "nebankovka" SAS Slovensko, zatiaľ nevychádzajú v ústrety. K tematike sa vyjadrili advokát zmieneného občana Peter GELIEN, za Krajský súd v Banskej Bystrici Nina SPURNÁ a za KR PZ Mária FALTÁNIOVÁ. Reportérka Radoslava RUSŇÁKOVÁ v dokumente Otec či matka? výpoveďami rozvedeného otca Andreja JANKELU, rozvedenej matky Barbory NARAKOVEJ a komentárov psychologičky - mediátorky Jany PRUŽINSKEJ, právničky Elišky MANČÍKOVEJ a Slavomíry SÉLEŠOVEJ z Ministerstva práce, sociálnych vecí a rodiny SR nastolila problematiku takzvanej striedavej rodičovskej starostlivosti. Povinnosti, ale i ťažkosti a nepríjemnosti ručiteľov na finančné pôžičky priblížila v reportáži Na cudzí účet reportérka Anna LEMESÁNYIOVÁ. V neočakávaných problémoch sa ocitla Vlasta PECINOVÁ, keď sa v dobrej vôli rozhodla ručiť, ako sa ukázalo, nezodpovedným známym. Situáciu špecifikovali Štefan FRIMMER zo Slovenskej sporiteľne a.s. a advokát Juraj KULA. Konflikt študenta Miroslava ŠINGERA s revízorom Dopravného podniku Bratislava a.s. a vzájomne protikladnú konfrontáciu aj s pracovníčkami predmetného podniku zaznamenala v dokumente Kúpim lístok! Zuzana ŠIPOŠOVÁ. Stanovisko podniku tlmočila Agáta STANEKOVÁ a právny názor deklaroval advokát Ivan SYROVÝ. Nespokojnosť nájomníkov bytového domu v Handlovej s prácou, ale i správaním domovníka zaujala redaktora Mateja NEUMANNA, ktorý v príspevku Dom hrôzy vytvoril priestor na exponovanie pohľadov viacerých zainteresovaných, ale i riaditeľa miestneho bytového podniku Rudolfa VLKA a advokátky Lenky SIVÁKOVEJ. Riešenie je však len v rukách samotných rozhorčených, pretože, ak sa dokážu spoločne stretnúť na domovej schôdzi, môžu dotyčného odvolať sami. Za klinec, ktorý veru "nezatlčiete a nezabijete", lebo má hlavičky dve, hore i dole, získala z rubriky Lebo medveď Anna MÚČKOVÁ z Tomášikova.. Ocenená bola aj Dominika JANČOVIČOVÁ z Lipovníka, lebo vlastní k MP3 nabíjačku s absolútne nevhodnými kolíkmi, určenú zrejme pre iný ako slovenský trh. STORIN
[na začiatok informácie] [späť na obsah] Doprava
33. České aerolínie opúšťajú Slovensko
(07.12.2011; Sme; s. 9; Valček Adam) Bratislavské letisko zatiaľ nechce komentovať, či leteckému dopravcovi z Česka hrozí za odchod postih Český štátny dopravca končí v Bratislave, dočasne opustí aj Poprad a Žilinu. Naďalej bude lietať z Košíc do Prahy. BRATISLAVA, PRAHA. České aerolínie (ČSA) odchádzajú z bratislavského, popradského aj žilinského letiska. Letecký dopravca to odôvodnil tým, že opúšťa neziskové aktivity. Kým linky z Bratislavy do Paríža, Amsterdamu či Larnaky aerolínie úplne stopli, lety zo Žiliny a Popradu do Prahy plánuje spoločnosť obnoviť. Kedy tak plánuje urobiť, neprezradila. ČSA nekomentujú ani prípadný návrat do Bratislavy. Naďalej však predávajú letenky na leto 2012 z Bratislavy. Zavádzajúce dôvody Rozhodnutie opustiť našu metropolu má podľa ČSA najmä ekonomické dôvody. Spoločnosť tvrdí, že záujem tunajších cestujúcich o ich linky poklesol. Záujem Slovákov o lietanie však podľa Medzinárodného združenia leteckých dopravcov (LATA) rastie. Za deväť mesiacov tohto roka sa u nás podľa IATA predalo o 15 percent viac leteniek ako vlani v rovnakom období, čo je nárast o vyše 30-tisíc kusov. Linka z Bratislavy do Paríža je napríklad podľa klientov Pelikan.sk šiesta najobľúbenejšia, linka do Amsterdamu sa umiestnila na jedenástej priečke. České aerolínie tvrdia, že Bratislavu plánovali opustiť, no ich rozhodnutie urýchlila štrajková pohotovosť ich pilotov. Odbory to odmietajú. "Strategické rozhodnutia, odkiaľ sa bude alebo nebude lietať, by sa nemali robiť takýmto štýlom," povedal SME Filip Gašpar, hovorca odborového združenia pilotov ČSA. Zaplatia pokutu? ČSA zaskočili svojím odchodom aj manažment bratislavského letiska. "Je to neštandardné, tento krok prichádza bez ohlásenia a v čase plnej prevádzky počas vianočných sviatkov," reagoval Tomáš Kika, obchodný riaditeľ letiska. Rozhodnutie zatvoriť linky pol roka po ich otvorení označil za zarážajúce. Letisko by malo mať s ČSA podpísanú zmluvu, jej obsah je však obchodným tajomstvom. Obvykle sa v takýchto zmluvách aerolínie zaviažu vybaviť určitý počet cestujúcich, za čo im letisko poskytne zľavy či iné benefity. Niektoré zmluvy obsahujú aj sankcie pre prípad, že by aerolínie nedodržali svoje záväzky. Či je to aj v prípade bratislavského letiska a Českých aerolínií, letisko zatiaľ komentovať nechce. Podľa Kiku však letisko v Bratislave rokuje s ďalšími dopravcami, ktorí by mohli túto situáciu využiť. Stovky refundácií Bratislavské letisko situácia mrzí, pretože ČSA nesplnili sľub, ktorý dali v podobe rezervovaných leteniek cestujúcim. Stovky klientov sa teraz budú musieť domáhať náhrady za zrušené lety. Len Pelikan.sk eviduje 140 leteniek na lety, na ktoré už s ČSA nepoletia. *** Ktoré linky ČSA stopli * z Bratislavy do Amsterdamu, Barcelony, Bruselu, Larnaky, Paríža a Ríma, * zo Žiliny do Prahy, * z Popradu do Prahy. Text k obr.: Prípadný návrat do Bratislavy nechcú České aerolínie komentovať. [na začiatok informácie] [späť na obsah] Bratislavský vyšší územný celok
34. SPOČÍTALI PROBLÉMOVÉ DETI
(06.12.2011; Televízna stanica Markíza; Televízne noviny; 19.00; por. 12/22; BUJNA Michal, ŠPROCHOVÁ Andrea) Moderátor: "Nevedia si s nimi na vyučovaní poradiť, a tak ich spočítali. Podľa triednych učiteľov sedí v laviciach viac ako 28-tisíc detí s poruchami správania. Či im ale budú môcť pomôcť odborníci záleží od ich rodičov. Najviac problémových žiakov nahlásili učitelia v Trenčianskom kraji." A. ŠPROCHOVÁ, redaktorka: "Dotazníky dostalo vyše dvetisíc základných škôl po celom Slovensku, no zaujímavé je, že nie všetky ho vyplnili a vrátili. O problémových žiakoch zrejme nechcelo informovať takmer 400 škôl." Š. MATULA, Výskumný ústav detskej psychológie: "Ja si myslím, že konali tak v domnení, že keď nahlásia, že majú problémové deti, tak že z toho vyjde, že tá škola je problémová." A. ŠPROCHOVÁ: "Dotazníky vypĺňali triedni učitelia presne podľa pokynov psychológov. Prieskum ukázal, že na Slovensku je takmer 28 300 detí, ktoré by potrebovali pomoc odborníkov. No iba s tretinou týchto žiakov sa v súčasnosti pracuje v poradniach a centrách. Tu sú výsledky prieskumu podľa krajov. Najviac žiakov s poruchami správania je v Trenčianskom kraji, vyše 12 percent. Naopak najmenej problémových žiakov nahlásili triedni učitelia v Bratislavskom kraji. Mnohých učiteľov možno výsledky prieskumu prekvapili, tak ako týchto dvoch, ktorých sme navštívili priamo v Trenčíne. Radi by vedeli čo sa za percentami skrýva." M. HRNČÁR, učiteľ: "V každej triede sa nájde nejaké jedno či dve deti, ktoré teda majú nejaké väčšie problémy v správaní, ale nemyslím si, že je to až také výrazné." M. LOPATKA, riaditeľ najväčšej ZŠ v Trenčíne: "Ani by som nepovedal, že keď zoberieme našu školu, že by narástol počet žiakov, ktorí sú totálne neprispôsobiví, ale vo všeobecnosti problém Slovenska je v tom, že stúpa počet žiakov, ktorí strácajú akúsi hranicu čo si môžu dovoliť a čo si nemôžu dovoliť." A. ŠPROCHOVÁ: "Zisťovanie čo je za počtom detí s poruchami správania v každom kraji je ďalším krokom v riešení situácie v školách. Viac môžu odhaliť psychológovia ak rodičia dovolia, aby vytipovaných školákov vyšetrili. Iba takto môžu zistiť z čoho pramení agresivita či neprispôsobivosť dieťaťa a na základe toho rozhodnú ako v budúcnosti so školákom pracovať." Š. MATULA: "Ten samotný fakt, že majú takúto štatistiku, prinúti ľudí, ktorí sú za to zodpovední na tejto lokálnej úrovni, aby hľadali riešenie." A. ŠPROCHOVÁ: "No ak rodič s vyšetrením nesúhlasí, odborníci iba ťažko môžu dieťaťu pomôcť. Už pilotný projekt v bratislavskom Ružinove ukázal slabinu. Z vyše 200 detí, ktoré triedni učitelia vytipovali, dalo povolenie na stretnutie s psychológom iba 33 rodičov." STORIN
[na začiatok informácie] [späť na obsah] 35. Nemocnice čakajú na lekárov, núdzový stav by mal skončiť
(06.12.2011; www.webnoviny.sk; Zdravie, s. -; SITA) Pozrite sa, ako to v utorok vyzeralo v jednotlivých nemocniciach. BRATISLAVA 6. decembra (WEBNOVINY) - Nemocnice čakajú na lekárov a podpísané zmluvy, ktoré zabezpečia protestujúcim lekárom návrat na pôvodne miesta a zvýšenie platu. Všetci lekári, ktorí v rámci protestnej akcie Lekárskeho odborového združenia opustili slovenské nemocnice a aktuálne majú podpísať nové pracovné zmluvy, by sa už v stredu ráno mohli vrátiť do nemocníc. Stať by sa tak malo napriek tomu, že väčšina z nich nemá podpísané nové zmluvy. Pre agentúru SITA to uviedol predseda združenia Marian Kollár. Dôvodom nepodpisovania sú problémy so zmluvami v niektorých nemocniciach, ako napríklad vo Fakultnej nemocnici Nitra, ako aj v nemocniciach v Poprade a Bardejove a v Národnom ústave tuberkulózy vo Vyšných Hágoch. Šanca, že by zmluvy mohli byť podpísané ešte v utorok, síce podľa Kollára je, no aktuálne ju nevidí veľmi reálne. Napriek tomu by lekári mali v stredu ráno byť u pacientov. "Spravíme všetko preto, aby sa to podarilo," vyhlásil Kollár. Minister zdravotníctva Ivan Uhliarik pritom informoval, že v stredu navrhne vláde zrušenie núdzového stavu v nemocniciach. Ak to vláda akceptuje, a lekári dovtedy nepodpíšu nové pracovné zmluvy pripravené v zmysle memoranda, nebude však podľa Ministerstva zdravotníctva SR možné, aby zostali pracovať na svojich pôvodných miestach. "Dostanú sa úplne mimo systému, mimo nemocníc, budú musieť zostať doma bez práce a bez peňazí, čo nebolo a nie je mojím cieľom. Chcem, aby zarábali viac, tak ako sme sa dohodli v memorande, a aby pomáhali pacientom, ktorí ich potrebujú," vyhlásil Uhliarik. Pozrite sa, ako to vyzeralo v jednotlivých nemocniciach. Banskobystrický kraj Lekárom v Banskej Bystrici sa zmluvy páčia, ale nepodpisujú ich Zmluvy pre lekárov v banskobystrickej Rooseveltovej fakultnej nemocnici s poliklinikou (FNsP) sú pripravené, zhruba 130 lekárov ich podpíše. Zatiaľ to však neurobia, pretože čakjú, ako sa vyvinie situácia v iných nemocniciach v regióne, kde rokovania ešte nie sú ukončené. Tvrdia, že sú solidárni s kolegami, ktorí majú problémy. Nemocnica v nechirurgických odboroch poskytuje štandardnú zdravotnú starostlivosť a v chirurgických z dôvodu nedostatku anestéziológov obmedzenú, pričom akútna starostlivosť je zabezpečená v plnom rozsahu. Bratislavský kraj Zmluvy bratislavských lekárov zhromažďujú koordinátori Univerzitná nemocnica v Bratislave nemá v rukách ešte žiadnu podpísanú pracovnú zmluvu, tie sa však už vraj zhromažďujú u koordinátorov, ktorí ich vedeniu doručia hromadne. V utorok podľa hovorkyne do práce nenastúpilo 177 lekárov, v pondelok to bolo 330. Nemocnica stále funguje v núdzovom režime, na všetkých oddeleniach a klinikách poskytuje akútnu zdravotnú starostlivosť. V detskej nemocnici je bežná prevádzka Detská fakultná nemocnica s poliklinikou Banská Bystrica v utorok funguje v štandardnom režime, do práce nastúpili všetci lekári, ktorí mali, vrátanie lekárov z detskej chirurgie. Pracové zmluvy zatiaľ nepodpísali. Nitriansky kraj Nitra sa dohodla s lekármi, od stredy idú do práce Lekári, ktorí odišli z Fakultnej nemocnice v Nitre, by ešte dnes mali podpísať nové pracovné zmluvy a v stredu ráno nastúpiť do práce. Odborári a vedenie nemocnice našli po viacerých rokovaniach zhodu na podobe zmlúv. "Pán riaditeľ mi mailom poslal vzory nových zmlúv, s ktorými súhlasíme. Ak tam už nepridajú žiadne zvláštne dodatky, ktoré som nevidel, nemáme problém ich podpísať a od stredy pracovať," povedal pre agentúru SITA šéf lekárskych odborov v Nitre Peter Visolajský. Podľa neho je posledný návrh pracovnej zmluvy už asi piaty - šiesty v poradí. Košický kraj V Košiciach sa prehodnocujú zmluvy s lekármi V Univerzitnej nemocnici L. Pasteura (UNLP) Košice stiahlo výpoveď 230 z 238 lekárov, ktorí ju podali. "Z ôsmich lekárov s platnou výpoveďou len časť súvisí s hromadnými výpoveďami. Trom ľuďom, s ktorými bol ukončený pracovný pomer kvôli nestiahnutiu výpovede a majú záujem v nemocnici naďalej pôsobiť, sme vypracovali novú pracovnú zmluvu," informovala dnes hovorkyňa univerzitnej nemocnice Jaroslava Oravcová. Prešovský kraj Núdzový stav v Prešove trvá, lekári sa do práce nevracajú Vo Fakultnej nemocnici s poliklinikou Jána Adama Reimana v Prešove lekári, ktorým uplynula výpovedná lehota, nepodpisujú nové zmluvy. V nemocnici naďalej trvá núdzový stav. Na pracovisku chýba 87 lekárov. Trenčiansky kraj Lekári z Bojníc zmluvy ešte nepodpísali V Nemocnici s poliklinikou Prievidza so sídlom v Bojniciach zatiaľ nepodpísal novú pracovnú zmluvu žiadny lekár. Celkovo tu 1. decembra vypršala dvojmesačná výpovedná lehota 36 lekárom, z toho dvaja už nemajú záujem sa do nemocnice vrátiť. Ďalších 34 lekárov by však malo nové pracovné zmluvy podpísať v krátkom čase. [na začiatok informácie] [späť na obsah] Združenia miest a obcí
36. Dvonč: Riešením je nové delenie kompetencií
(07.12.2011; Hospodárske noviny; s. 6; van) Ľubomíra Chmelová, zástupkyňa šéfredaktora Ako sa dá znížiť dopravné zaťaženie? V Štokholme ste dosiahli 25 percent. Branislav Šebo, generálny riaditeľ IBM Slovensko: Znížiť sa to dá na nulu tým, že zavediete mýto a platbu nastavíte na tisíc eur. Otázka skôr je, čo chce mesto optimalizovaním dopravy dosiahnuť. V prípade Štokholmu sa zaviedol dynamický mýtny systém, ktorý v jednotlivých dobách určuje rôzne tarify. Zvýšila sa tak vyťaženosť verejnej dopravy. Ale to je Štokholm. Každé mesto môže mať inú preferenciu, ako chce zoptimalizovať verejnú dopravu, no myslím si, že každé chce lepšie vyťažiť verejnú dopravu, či už kombinovanú alebo jednotlivé jej časti. Tých systémov je niekoľko. Rudolf Požgayi Slovenská asociácia pre znalostnú spoločnosť V rámci územnej samosprávy je zamestnaný neskutočný počet ľudí platených z našich daní. Ako sa na to pozeráte z hľadiska zlučovania administratív? Myslím si, že by to bol prínos z hľadiska šetrenia peňazí. Jozef Dvonč, predseda Združenia miest a obcí Slovenska: Myšlienka vytvárania spoločných úradovni mi nie je cudzia. Sme ochotní, a viackrát sme to aj povedali, že v prípade nastavenia nejakej komunálnej reformy budeme o tomto diskutovať. V prvom rade však musí prebehnúť jedna základná vec, a to je otázka rozdelenia alebo znovurozdelania kompetencií. Medzi štát, územnú samosprávu a miestnu samosprávu. Tam by som videl možno jednoduchší model. Upratať najskôr štátnu správu a potom, povedzme, pristúpiť k zlučovaniu, aj keď sa to môže vykladať tak, že naša obec zanikne. Pre každého obyvateľa je veľmi citlivý názov obce a vlastné meno. To sú dve citlivé veci, s ktorými treba narábať veľmi obozretne. Sme za diskusiu o tomto probléme, sme sa znižovanie počtu úradovni. Dnes štát vydáva na verejnú správu 500 miliónov eur a otázne je, do akej miery dokážeme týmto krokom zmeniť situáciu k šetreniu. Ľubomíra Chmelová Ďalšou možnosťou, kde sa dajú v samosprávach ušetriť peniaze, sú bezchybné verejné obstarávania. Prečo sa chybovosť nedarí odstrániť? Jozef Dvonč: Zákon o verejnom obstarávaní aj samotné elektronické aukcie, pokiaľ nezohľadňujú niektoré ďalšie momenty - kvalitu prác, dodržanie technologických procesov, dodržanie času realizácie, môže byť veľmi nebezpečný. Jediné kritérium, cena, je veľmi veľký problém. Keby to bolo možné, pre rozvoj miestneho podnikania, my nevieme cez tento zákon o verejnom obstarávaní podporiť miestnych podnikateľov. Keby sme akokoľvek chceli. Súťaž je otvorená, je to zverejnené, vyhrá... Logicky pri tých istých cenách a nákladoch by miestna firma mala mať úspech, ale nedosiahne ho práve preto, že cudzie firmy jednoducho ovládnu trh, a potom to akoby outsourcingovali menším firmám a z toho potom vznikajú problémy aj z hľadiska kontroly a celej realizácie. Natália Poliaková, Americká obchodná komora v SR Podarilo sa IBM získať eurofondy iba na samotnú analýzu, alebo čiastočne už aj na akúsi implementáciu výsledkov analýzy? Branislav Šebo: Eurofondy na analýzu sme nezískali. Je to celosvetová iniciatíva IBM, v ktorej sa snaží vybrať mestá, ktoré majú záujem zadefinovať si svoju budúcu stratégiu. Skôr je to v polohe, aby mestá boli pripravené na čerpanie eurofondov. František Kvarda, redaktor HN Čo považujete za najväčší problém Bratislavy? Branislav Šebo: Primátor chce intenzívne zlepšiť dopravu, chce zlepšiť vyťaženosť verejnej dopravy a jej efektívnosť. Z môjho pohľadu by sa Bratislava mala sústrediť na energetickú sieť. Myslím si, že monitoring a centrálny dispečing nefungujú natoľko, aby dokázali povedať, že efektívne využívajú energiu, jej spotrebu a vykurovanie verejných budov. [na začiatok informácie] [späť na obsah] 37. RODIČIA DETÍ BUDÚ MAŤ OD NOVÉHO ROKA HLBŠIE DO PEŇAŽENIEK
(06.12.2011; Televízna stanica STV 1; Slovensko DNES; 19.15; por. 1/7; MAŤOVÁ Monika) Jana MAJESKÁ, redaktorka: "Rodičia detí budú mať od nového roka hlbšie do peňaženiek. Poplatky v zariadeniach, ktoré patria pod mestá, či obce pôjdu opäť hore. Samosprávam to umožňuje legislatívna úprava z dielne rezortu školstva. Nakrúcali sme v Nitre." Monika MAŤOVÁ, redaktorka: "Úprava v zákone povolila zvyšovanie poplatkov bez obmedzenia. Treba na to iba súhlas komunálnych poslancov. V Nitre došlo k prvému zvyšovaniu už v septembri." Igor KRŠIAK, prednosta MsÚ v Nitre: "Je potrebné kopírovať určité zvyšovanie vstupných nákladov." M. MAŤOVÁ: "Mesačne platia nitrianski rodičia za škôlku bez obedov 12 eur, čo je už teraz o 50 percent viac ako vlani." Anketa "Riadne to teda siaha tým rodičom do tých vreciek." "Je to dosť do rodinného rozpočtu." M. MAŤOVÁ: "Zvyšovať sa bude aj stravovanie v školských zariadeniach. Avizovaný rast cien elektriny a plynu nenechá kameň na kameni. Odhad je osem percent." Vladimír ĎUGA, vedúci odb. školstva MsÚ v Nitre: "Bude musieť aj mesto určite prehodnotiť aj započítanie týchto režijných nákladov do stravovania." Dagmar DANAŠOVÁ, referentka MsÚ v Nitre: "Doteraz rodičia platili vyslovene náklady na potraviny." M. MAŤOVÁ: "Po novom bude môcť zriaďovateľ vypýtať od rodičov aj poplatok napríklad na vybavenie kuchyne alebo kúpu čistiacich prostriedkov." Anna LUKÁČOVÁ, riaditeľka MŠ v Nitre: "Určite by sme to privítali." Miriam ŽIAKOVÁ, hovorkyňa MŠ SR (telefonát): "Ministerstvo vyhovelo požiadavke Združenia miest a obcí Slovenska, ktoré nás požiadalo, aby sme uvoľnili tento limit, pretože boli znerovnoprávnení v porovnaní s inými zriaďovateľmi, ako sú cirkevné a súkromné školy." M. MAŤOVÁ: "V praxi to teda znamená, že mestá a obce môžu poplatky dvíhať do maxima. Týka sa to školného na základných, či umeleckých školách, ale aj platieb za kluby, krúžky a centrá voľného času. Predstavitelia samospráv tvrdia, že v čase krízy sa im takto podarí aspoň čiastočne odbremeniť napätý rozpočet. Reálne tak hrozí, že radnice prenesú finančné bremeno na rodičov." STORIN
[na začiatok informácie] [späť na obsah] 38. EURÓPSKY SOCIÁLNY FOND PRE RÓMSKE DETI
(06.12.2011; Televízna stanica STV 1; Správy STV; 19.30; por. 8/9; RATKOVSKÁ Ivana) Natália ŽEMBOVÁ, moderátorka: "V dvoch stovkách základných škôl budú špecializovaní učitelia pre rómsku menšinu. Pedagógovia sa vyškolia na vyučovanie rómskych detí. Prispeje im na to európsky sociálny fond 25-timi miliónmi eur. ZMOS to víta." Ivana RATKOVSKÁ, redaktorka: "Rómske deti majú byť v škole do neskorého popoludnia s mottom "Radšej v teple v lavici ako o hlade na ulici v osade." Učitelia im pripravia celodenné aktivity." Peter DOLÍHAL, riaditeľ ZŠ a MŠ Markušovce: "Od športu cez výtvarné aktivity, hudbu, tanec, spev, varenie, šitie, pečenie." I. RATKOVSKÁ: "Učitelia si privyrobia, školy dostanú cez projekt nové pomôcky, prácu vytvoria pre 400 rómskych asistentov. Rodičia neprotestujú, keďže nezaplatia za obed ani predlžené vyučovanie ani cent." Edita KOVÁŘOVÁ, národná koordinátorka projektu: "Cieľom projektu je zvýšiť úspešnosť vzdelávania detí." I. RATKOVSKÁ: "V školách, kde nemajú väčšinu žiakov z rómskej komunity projekt vnímajú ako diskrimináciu. Rodičia si tam za školský klub aj obedy platia." Hovoria učiteľka a matka: "My musíme všetko platiť, hradiť a tieto deti to vlastne dostávajú zadarmo." Jozef TURČÁNY, podpredseda ZMOS-u: "Možno by sa to dalo nazvať aj istá forma pozitívnej diskriminácie." I. RATKOVSKÁ: "V Markušovciach začali s celodenným vyučovaním pilotne už vlani na vlastnú päsť s veľkým úspechom. Podarilo sa im skresať neospravedlnené hodiny z 30-tisíc ročne na polovicu." P. DOLÍHAL: "Je to niečo, čo oveľa efektívnejšie nahrádza to, čo mu hovoríme internátna škola." I. RATKOVSKÁ: "25-miliónov eur na projekt má vystačiť do roku 2015. Čo bude nasledovať zatiaľ jasné nie je. Ivana RATKOVSKÁ, Slovenská televízia." STORIN
[na začiatok informácie] [späť na obsah] 39. Komuniké zo 6. rokovania Rady ZMOS
(06.12.2011; Obecné noviny; č. 49, s. 2; Kaliňák Michal) Predseda Združenia miest a obcí Slovenska Jozef Dvonč zvolal na .22. a 23. novembra 2011 v poradí 6. rokovanie Rady ZMOS, ktoré sa uskutočnilo na Štrbskom Plese. Vyhodnotenie plnenia uznesení Rady ZMOS a rozpracovaných záverov 21. snemu, ktoré obsahuje prehľad realizácie uznesení, predložil výkonný podpredseda združenia Milan Muška. Rada ZMOS zobrala predloženú správu na vedomie. Informáciu o priebehu a záveroch rokovaní bezprostredne po 22. sneme ZMOS predložil predseda združenia Jozef Dvonč. Informácia zahŕňa prehľad rokovaní pred konaním mimoriadneho snemu, ako aj sumár rokovaní po mimoriadnom sneme ZMOS. Rada ZMOS zobrala informáciu na vedomie. Výkonní podpredsedovia Milan Muška a Jozef Turčány na rokovaní Rady ZMOS predložili Návrh na rozpracovanie záverov 22. snemu ZMOS. Materiál obsahoval aj prehľad diskusných príspevkov delegátov snemu. Rada ZMOS schválila rozpracované závery 22. snemu a zobrala na vedomie priebežnú informáciu o plnení jeho záverov. Informáciu o príprave programovacieho obdobia na roky 2014 - 2020 predložil výkonný podpredseda Milan Muška. Materiál sa zaoberá krokmi a aktivitami v príprave Slovenskej republiky na čerpanie eurofondov v novom programovacom období. "ZMOS absolvovalo viacero pracovných stretnutí, ktorých predmetom bolo prerokovanie nového programovacieho obdobia na roky 2014 - 2020. Cieľom rokovaní bolo v súčasnom krízovom období, pri vysokej miere deficitu finančných zdrojov miest a obcí, docieliť efektívne čerpanie štrukturálnych fondov a vyvarovať sa nedostatkov pri implementovaných programoch," uviedol M. Muška. "V tejto súvislosti sme poukázali na nedostatky v implementácii Národného strategického referenčného rámca na roky 2007 - 2013, ktorým by sme sa chceli vyhnúť v budúcom programovacom období," zdôraznil výkonný podpredseda. Dokument obsahuje rámcový pohľad ZMOS na koncept pripravovaného usporiadania eurofondov na nové sedemročné programovacie obdobie. Rada ZMOS zobrala informáciu o čerpaní finančných prostriedkov v súčasnom programovacom období a príprave nového programovacieho obdobia na roky 2014 - 2020 na vedomie a schválila doterajší postup členov monitorovacieho výboru ROP za ZMOS v súvislosti s nesúhlasným postojom k navrhnutej realokácii finančných prostriedkov len zo zdrojov v rámci ROP. Rada ZMOS zároveň žiada vládu SR: a) urýchlenou realokáciou z iných operačných programov vyriešiť problém s finančným zabezpečením zazmluvnených projektov v rámci ROP, b) v prípade, že nebude možná realokácia finančných prostriedkov v rámci operačných programov NSSR, vyčleniť príslušný objem finančných prostriedkov na financovanie zazmluvnených projektov v rámci ROP zo štátneho rozpočtu, c) pri prerokovávaní nového programovacieho obdobia na roky 2014 - 2020 akceptovať stanoviská ZMOS. Rada ZMOS ďalej ukladá Kancelárii ZMOS pripraviť na rokovanie snemu ZMOS strategický dokument ZMOS k príprave nového programovacieho obdobia na roky 2014 - 2020 a žiada predsedov regionálnych združení na rokovaniach RZ, pred snemom ZMOS prerokovať doterajší stav čerpania finančných prostriedkov v súčasnom programovacom období a navrhnúť požiadavky do strategického dokumentu ZMOS k príprave nového programovacieho obdobia na roky 2014 - 2020. Pri prerokovávaní tohto bodu bol prítomný minister pôdohospodárstva a rozvoja vidieka SR Zsolt Simon. Podpredseda ZMOS Vladimír Bajan predložil aktuálne informácie a stanovisko ZMOS k zmenám a vývoju schvaľovania zákona o štátnom rozpočte, rozpočte verejnej správy na roky 2012 - 2014 a súvisiacich zákonoch. Pri predkladaní materiálu okrem iného uviedol: "Požiadavky ZMOS na zmenu legislatívy prijaté na mimoriadnom, 22. sneme kopírovali naše reálne potreby a požiadavky miest a obcí. Aj preto sme žiadali stiahnutie zákona o rozpočtovom určení výnosu niektorých daní územnej samospráve z legislatívneho procesu, zrušenie zdaňovania príjmov miest a obcí z predaja a prenájmu majetku obcí, novelu zákona o sociálnych službách, ktorá umožní zníženie výdavkov obcí na výkon sociálnych služieb, novelizáciu zákonov v oblasti školstva a napríklad aj zabezpečenie systémového financovania zberu separovaného odpadu." Rada ZMOS zobrala informáciu na vedomie a uložila úlohu zaslať poslancom NR SR stanovisko Rady ZMOS k problematike financovania obcí. Aktuálne informácie z legislatívneho procesu poskytli výkonní podpredsedovia Milan Muška a Jozef Turčány. Materiál obsahoval charakteristiku a postoje k zákonom týkajúcim sa života v miestnej územnej samospráve. Napríklad návrhu zákona o pravidelnej kontrole vykurovacích systémov a klimatizačných systémov, návrhu zákona o obecnej polícii, návrhu poslancov Ľ. Kaníka, K. Homoľu, Š. Kužmu a O. Mateja, ktorým sa mení a dopĺňa zákon o územnom plánovaní a stavebnom poriadku, návrhu poslankyne J. Žitňanskej o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb, návrhu poslanca V. Stromčeka, ktorým sa mení a dopĺňa zákon o vlastníctve bytov a nebytových priestorov, návrhu poslancov J. Slotu a R. Rafaja, ktorým sa dopĺňa zákon o obecnom zriadení a návrhu poslancov R. Procházku a J. Žitňanskej o obecnom zriadení. Rada ZMOS zobrala informácie na vedomie a zásadne nesúhlasí s navrhovanými zmenami v uvedených právnych predpisoch. Rada ZMOS zároveň schválila pripomienky uplatnené v medzirezortnom pripomienkovom konaní, uložila podpredsedom ZMOS presadzovať uplatnené pripomienky v ďalšom legislatívnom konaní a žiada vládu SR o urýchlenú zmenu podmienky prerozdeľovania výnosu dane z príjmov obciam na zabezpečovanie voľnočasových aktivít v nariadení vlády SR č. 668/2004 Z. z. v záujme obnovenia objektívnosti, transparentnosti, kontrolovateľnosti využívania verejných financií a odstránenia súčasného komplikovaného a opakovane netransparentného vykazovaného počtu predovšetkým v CVČ a ŠSZČ. Rada ZMOS ďalej vyzýva ministra školstva, vedy, výskumu a športu a ministra financií na urýchlené rokovanie o obnovení objektívnosti, transparentnosti a kontrolovateľnosti využívania verejných financií v oblasti záujmovej činnosti a odstránenie komplikovaných kritérií rozdeľovania výnosu dane v tejto oblasti samosprávnej pôsobnosti obcí, ktoré umožňujú zneužívanie systému niektorými obcami a mestami a ohrozujú financovanie MŠ, ZUŠ, ŠJ a ďalších zariadení. Rada ZMOS trvá v roku 2012 na financovaní všetkých sociálnych zariadení v zriaďovateľskej pôsobnosti obcí zo štátneho rozpočtu. Splnomocnenec vlády SR pre rómske komunity Miroslav Pollák predstavil Rade ZMOS Stratégiu integrácie Rómov do roku 2020. Rada ZMOS zobrala informáciu na vedomie a odporúča odborným sekciám a zamestnancom Kancelárie ZMOS spolupracovať s relevantnými subjektmi pri identifikácii optimálnych nástrojov a postupov smerujúcich k napĺňaniu cieľov v štyroch základných oblastiach v súlade s princípmi Stratégie. Výkonný podpredseda Milan Muška na rokovaní uviedol aktuálne informácie zahraničnej sekcie, ktoré boli prehľadom ostatných aktuálnych aktivít. Medzi nimi nechýbala informácia z 21. plenárneho zasadnutia Kongresu miestnych a regionálnych orgánov Rady Európy a informácia o implementácii projektu SK-CZ4T, ktorý sa týka možností medzinárodnej spolupráce miest a obcí. Rada ZMOS zobrala na vedomie tieto informácie, ako aj informáciu o projekte s podporou ZMOS na bezplatné energetické poradenstvo pre samosprávy, novelu zákona o podpore cestovného ruchu prezentovanú generálnym riaditeľom sekcie CR MDVaRR SR, informáciu o realizácii projektu ZMOS na podporu environmentálnej výchovy predstaviteľov samosprávy v oblasti separovaného zberu odpadov a stanovisko ZMOS k návrhu Kolektívnej zmluvy vyššieho stupňa na rok 2012. Členmi návrhovej komisie boli Ján Pavlík, primátor mesta Ružomberok, Ľubomír Parízek, primátor mesta Senica, Peter Juríček, starosta obce Sebedražie, Peter Fitz, starosta obce Šenkvice a Jaroslav Hlinka, starosta mestskej časti Košice-Juh. Autor je hovorca ZMOS. [na začiatok informácie] [späť na obsah] 40. Aj pri eurofondoch podporujeme partnerstvo s regionálnou samosprávou
(06.12.2011; Obecné noviny; č. 49, s. 2; mk) Bratislava - 29. novembra 2011 - Združenie miest a obcí Slovenska prostredníctvom svojho zastúpenia v Monitorovacom výbore pre Regionálny operačný program nepodporilo presun financií v rámci operačného programu. "Ministerstvo pôdohospodárstva a rozvoja vidieka v ostatnom čase oslovilo členov monitorovacieho výboru s návrhom na presun peňazí v rámci Regionálneho operačného programu na podporu infraštruktúry vzdelávania. Je pravda, že táto realokácia by pomohla niektorým samosprávam, ale túto tému musíme vnímať v širších súvislostiach," uvádza Milan Muška, výkonný podpredseda ZMOS a člen monitorovacieho výboru. "S navrhovanou zmenou by súviselo odobratie financií z prioritných osí zameraných na regionálny rozvoj pod taktovkou vyšších územných celkov, ale aj obcí a miest. Pritom hrozí "prepadnutie" prostriedkov z iných operačných programov. Práve preto som nepodporil návrh na presun financií," dodáva výkonný podpredseda ZMOS. Podľa Milana Mušku miestna územná samospráva musí podporovať partnerstvo s regionálnou samosprávou, čo ZMOS dokázal pri rozhodovaní o presune eurofondov. "Samospráva musí podporovať znižovanie regionálnych disparít. Na úrovni miestnej aj regionálnej samosprávy. Na toto sme prihliadali pri rozhodovaní o presune financií na infraštruktúru vzdelávania alebo na ich ponechaní pre infraštruktúru sociálnych služieb, posilnenie kultúrneho potenciálu regiónov a rekonštrukcie regionálnych komunikácií," uzatvára Milan Muška. [na začiatok informácie] [späť na obsah] 41. Trváme na systéme financovania zdravotných úkonov
(06.12.2011; Obecné noviny; č. 49, s. 3; Kaliňák Michal) Združenie miest a obcí Slovenska sa zapojilo do pripomienkovania Návrhu na zrušenie vybraných úloh z uznesení vlády SR uložených ministrovi zdravotníctva SR. ZMOS trvá na potrebe financovania zdravotných úkonov v rozsahu ošetrovateľských úkonov. "Zariadenia sociálnych služieb často suplujú úlohu ústavných zdravotníckych zariadení, keďže poskytujú služby osobám, ktorých stav si vyžaduje v mnohých prípadoch takmer výhradne zdravotné úkony," uviedol predseda ZMOS Jozef Dvonč. Podľa jeho názoru kríza v sociálnych službách je čiastočne spôsobená dlhodobým neriešením problémov systémového financovania ošetrovateľských úkonov v zariadeniach sociálnych služieb, ako aj systematickou likvidáciou oddelení poskytujúcich zdravotné služby dlhodobo chorým a geriatrickým pacientom. "Príkladom je vyše 600 zrušených lôžok na geriatrických oddeleniach a oddeleniach dlhodobo chorých v priebehu dvoch rokov," konkretizoval predseda Jozef Dvonč. Združenie miest a obcí Slovenska preto zásadne odmieta také riešenia krízy v rezorte zdravotníctva, ktoré budú prenášať záťaž na poskytovateľov sociálnych služieb. "Systémové financovanie ošetrovateľských úkonov v zariadeniach sociálnych služieb musí byť súčasťou riešenia krízy v rezorte zdravotníctva, preto nesúhlasíme s odsúvaním tohto problému na vedľajšiu koľaj," spresnil Jozef Dvonč. Autor je hovorca ZMOS [na začiatok informácie] [späť na obsah] 42. Záleží nám na tom, ako sa žije v mestách a obciach na Slovensku
(06.12.2011; Obecné noviny; č. 49, s. 4; -) V komunálnom financovaní sa začínajú miešať karty. Presadzovať sa začínajú viaceré banky. Čo ponúka mestám a obciam najväčšia banka na Slovensku, sme sa rozprávali s Ivicou Bachledovou, riaditeľkou odboru pre financovanie verejného sektora Slovenskej sporiteľne. Aj v roku 2012 budú mestá a obce hospodáriť s napätými rozpočtami. Prečo sa Slovenská sporiteľňa rozhodla zintenzívniť financovanie tohto segmentu? Financovanie verejného sektora má v skupine Erste dlhodobú tradíciu a dosahuje v ňom výborné výsledky. Napríklad Česká sporiteľňa poskytuje svoje produkty a služby takmer 60 % subjektom štátnej správy a územnej samosprávy v ČR. Slovenská sporiteľňa aj v minulosti obsluhovala klientov z komunálnej sféry, avšak s koncepciou alternatívneho partnera pre územnú samosprávu sme prišli začiatkom roka 2009. V súčasnosti spolupracuje so Slovenskou sporiteľňou viac ako 200 miest a obcí. Ako sa vám to podarilo? Nebolo to ľahké. Po počiatočnom "oťukávaní sa" sme si začali budovať s územnou samosprávou profesionálne, a veríme, že aj dlhodobé obchodné vzťahy založené na vzájomnej dôvere, rešpekte a na obojstrannej spokojnosti. Považujeme za úspech, že ZMOS schválil Slovenskú sporiteľňu za strategického finančného partnera miest a obcí. Objem aktív aj pasív pri obsluhe komunálneho sektora sa vám podarilo zvýšiť viac ako o 100 percent. Čo vám k tomu pomohlo? Podľa mňa sme zaujali najmä odbornosťou, flexibilitou, ústretovosťou a jedinečnými produktmi, ktoré iným v ponuke chýbajú. Navyše, ako jediná banka máme svojich odborníkov priamo v regiónoch. Tí zabezpečujú rýchly osobný kontakt s predstaviteľmi územnej samosprávy, mapujú potreby regiónov, mikroregiónov a jednotlivých miest a obcí. Aj vďaka našej profesionálnej a promptnej pomoci pri dofinancovaní štadióna O. Nepelu neboli ohrozené Majstrovstvá sveta v hokeji, jediný ústav pre nepočujúcich na Slovensku má zrekonštruovanú svoju budovu, tisícky detí nastúpili v tomto školskom roku do materských škôlok a škôl zateplených z fondov EÚ a zo zdrojov našej banky, a ako jediná banka na Slovensku ponúkame našim klientom financovanie energeticky úsporných projektov z grantovej schémy EBRD. Navyše sme možno zaujali aj tým, že obyvateľom miest či obcí pomáhame zlepšiť ich životné prostredie a skvalitniť život tým, že časť zisku venujeme na podporu verejno-prospešných projektov. Ako to robíte a o akej výške peňazí približne hovoríte? Hovoríme o státisícoch eur, ktoré Slovenská sporiteľňa každý rok venuje prostredníctvom svojej nadácie na verejno-prospešné projekty. Len za posledné dva roky to bolo napríklad viac ako 600 tisíc eur na vybudovanie 12 multifunkčných ihrísk, 300 tisíc eur na obnovu zničenej infraštruktúry po povodniach, a ďalšie desaťtisíce na rozvoj športu, školstva a kultúry vo všetkých regiónoch Slovenska. Nemalé peniaze dlhodobo vynakladáme aj na podporu zamestnanosti zdravotne postihnutých formou financovania chránených dielní. Ale vráťme sa ešte k vášmu biznisu. Slovenská sporiteľňa je s viac ako 2,5 milióna klientov najväčšou univerzálnou bankou na Slovensku. Aké produkty a služby ponúkate komunálnej sfére? Najväčší záujem je o financovanie bežných aj dlhodobých investičných výdavkov. Pomoc však ponúkame aj pri financovaní rozvojových programov regiónov a vidieka, programov bývania, ochrany a rozvoja životného prostredia a ďalších podobných aktivít. Zabezpečujeme odborné poradenstvo pri príprave a implementácii projektov spolufinancovaných zo štrukturálnych fondov EÚ. Rovnako efektívne však dokážeme zhodnotiť aj voľné finančné zdroje zvýhodneným pásmovým úročením zostatkov bežných účtov alebo prostredníctvom širokej škály depozitných produktov. Naši klienti oceňujú, že sme na Slovensku najdostupnejšia banka s najväčším počtom obchodných miest a bankomatov. Toto všetko robí zo Slovenskej sporiteľne kvalitného partnera pre komunálnu sféru. Texty k obr.: Multifunkčné ihrisko vybudované z prostriedkov Nadácie Slovenskej sporiteľne Základná škola vo Voderadoch zateplená z fondov EÚ s prekleňovacím úverom zo Slovenskej sporiteľne [na začiatok informácie] [späť na obsah] 43. Dni bývalého predsedu ZMOS sú stále plné práce, ale menej cestuje
(06.12.2011; Obecné noviny; č. 49, s. 6; Olah Bohumil) Michal Sýkora, ako vie aj väčšina čitateľov Obecných novín, je už od roku 1990, teda šieste volebné obdobie, starostom podtatranskej obce Štrba, a bol predsedom Združenia miest a obcí Slovenska od r. 1993 do mája tohto roku. Na májovom 21. sneme ZMOS členovia združenia podľa platných stanov zvolili nového predsedu len z kandidujúcich primátorov, keď najviac hlasov získal primátor Nitry Jozef Dvonč. M. Sýkoru na tom istom sneme zvolili za prvého podpredsedu ZMOS, čo bolo a je považované za dobrý krok na podporu zachovania kontinuity kvalitnej činnosti združenia. Na poslednom zasadaní Rady ZMOS v tomto roku, ktoré bolo na Štrbskom Plese, sme sa pozhovárali s M. Sýkorom najmä o tom, ako sa mu pracuje a žije bez najvyššej funkcie v ZMOS, teda vlastne - ako sa má, čo ho teší, prípadne ťaží, či má viac času ako predtým na prácu starostu, pre seba a svoju rodinu a pod. - Ja som občas v minulosti hovoril, že sa teším na oddych po ukončení výkonu funkcie predsedu, lebo toho presúvania medzi Štrbou a Bratislavou či inými miestami bolo veľa, veľa bolo rôznych rokovaní a stretnutí. Rekord za jeden týždeň boli štyri cesty zo Štrby do Bratislavy, čiže osemkrát 330 km. To ste boli vtedy vlastne Bratislavčan. - Bol som aj Štrban aj Bratislavčan, ale všetka česť ľuďom v Štrbe, že to vedeli tolerovať a aj v úrade to vedeli zvládať, keď som musel sedieť na dvoch stoličkách a robiť všetko, aby som medzi ne nespadol. Čiže tešil som sa, že si vydýchnem, hoci ten výdych akosi neprichádza, lebo stále ešte treba veci dobiehať, zároveň iné veci rozbiehať a stále sa nekonalo to, že prídem na dvor, sadnem si ku káve a budem relaxovať tak, ako veľa ľudí v tejto krajine. Azda aj preto, že pociťujem za prácu veľkú zodpovednosť a také upracované povahy si vždy nájdu robotu. Určite však s odstupom času si uvedomujem, že to bolo obrovské úsilie, ktoré som musel vynaložiť na to, aby som zvládal funkciu predsedu a bol vždy tam, kde bolo treba byť. Rozbeh po májovom sneme je dobrý, kolegovia nemôžu povedať, že by nový predseda ZMOS túto funkciu nezvládal a každodenný život prináša nové výzvy, skúšky, či situácie, ktoré sa nikdy nebudú opakovať. Inak sa mám dobre, všetci hovoria, že som pribral, lenže pred pár rokmi som zámerne schudol o 20 kg, aby som odľahčil kolenný kĺb a až potom som troška pribral, teda nie od dobroty, stresu je totiž stále veľa, hoci cestovania mi ubudlo. A nie sú trochu nervóznejší vaši spolupracovníci v samospráve Štrby, keďže ste teraz častejšie s nimi? - Trošku áno, lebo dievčatá si zvykli, že často nie som v obci a teraz si musia zvykať, že som tam a že mám vyššie pracovné obrátky a dynamiku, že som naučený robiť v strese, čo každý nevie a moje okolie sa tomu musí prispôsobovať. Možno postupne budem štýl práce meniť a uberať z tohto tempa, zatiaľ to však veľmi nebadať. Aj obyvatelia obce viac cítia vašu prítomnosť? - Mali sme teraz verejné zhromaždenia vo všetkých miestnych častiach obce, teda v Štrbe, Tatranskej Štrbe a na Štrbskom Plese a zdá sa, že spätná väzba neukazuje, že by negatívne vnímali prvý rok volebného obdobia. Išli sme s poslancami pred ľudí, povedali im, čo sme urobili za rok, čo chceme urobiť ďalší rok a myslím si, že je to v poriadku. Čo najviac teraz ťaží alebo poháňa Štrbu? - Usilujeme sa premeniť Štrbské Pleso tak, aby sme mali pocit spokojnosti, aby boli spokojnejší jeho návštevníci a sami od seba nám to dávali najavo. Ale cítiť naše úsilie musia aj obyvatelia Štrby a Tatranskej Štrby, vnímať to, že aj napriek ťažším ekonomickým podmienkam a možnostiam obce zvládame problémové situácie. Práce je stále veľa. Doma mi pripomínajú , že "veď si už hovoril, že budeš viac doma", ale nie je to tak, ako som si predstavoval, budúci rok to asi bude lepšie. Chodia teraz obyvatelia Štrby a Tatranskej Štrby častejšie na Štrbské Pleso, keď sa stalo ich obcou? - Myslím si, že áno. Je pravda, že dosť Štrbanov, najmä tých starších, nebolo dlhé roky na Štrbskom Plese. Preto, keď tam organizujeme nejaké podujatia, vyvezieme ich zdarma autobusmi, ale aj lanovkou hore až na Solisko, aby ľudia cítili, že sú na svojom, aby mali pocit spolupatričnosti k tomuto územiu. Myslím si, že to funguje a že keď vidia - či v káblovej televízii alebo v spravodaji - čo vlastne robíme, tak zo zvedavosti, aby v hanbe neostali prídu a pozrú sa. V lete sme napr. urobili jednodňový poznávací zájazd pre zdravotne ťažko postihnutých, prešli celý chotár a skončili sme až v hoteli Kempinski. Boli veľmi prekvapení, že aj keď sme sa neohlásili, prijal a pozdravil ich riaditeľ hotela, vypili si kávu, zahrala im hudba. Všade, kam sme prišli, boli vítaní, samozrejme, veď boli so starostom, ale dôležité je, že sa cítili dobre. Ako doma. Veď ľudia zo Štrby patria k histórii Štrbského Plesa, robili tu mnohí v hoteloch a iných službách, robili povozníkov, ktorí vozili ľad zo Štrbského Plesa do Tatranskej Štrby, kde slúžil na chladenie. Mám pocit, že atmosféra v celej obci je proštrbská, nik mi nevyčíta, že viac času venujeme práve tejto časti obce. Ľudia by nám však, samozrejme, neodpustili, keby tie bežné veci nefungovali ako majú. Čo ešte chýba Štrbskému Plesu, aby bolo podľa vašich predstáv? - Spomínam na to, že v Štrbe sme so svojim kolegom začínali od riešenia takých najbežnejších denných problémov. Išlo o drobnosti, ktoré však ľuďom komplikovali život. Keď sa také problémy vyriešia, ľudia sú oveľa spokojnejší. Netreba robiť veľké veci, ani na Štrbskom Plese. Robíme veci pre oči, keď príde turista, aby bolo už všetko vymaľované, vykosené, vyčistené, aby boli v poriadku lavičky, viseli pútače, teda tak, ako to má byť. My nie sme tu na to, aby sme stavali a podnikali, na to sú iní, ale musíme vytvárať podmienky na podnikanie. Týmto princípom sa riadime. Nemôžem ohurovať nikoho tým, že som prešiel veľa lyžiarskych stredísk, lebo ja nie som ten, čo cestuje po svete, ale idem na to so sedliackym rozumom. Robím to, čo cítim, že je najlepšie, viem presvedčiť svojich poslancov OcÚ, je to mladý kolektív naklonený športu, naklonený Štrbskému Plesu, preto verím, že sa nám všetko podarí. Ono, keď je vhodná atmosféra, teda že si v zastupiteľstve nepodrážame nohy, najmä poslanci starostovi, aj mne sa lepšie robí, lebo nemôžem byť v jednom kuse v strehu, ale idem do toho a hľadám spôsob, ako to urobiť a nie dôvod, prečo to neurobiť. V roku 2012 bude mať Štrbské Pleso 140 rokov. - To v nás vyvoláva ešte väčšiu motiváciu byť aktívnejší, aby návštevníci povedali áno, Štrbské Pleso je zase lepšie. A v úzkej spolupráci s mestom Vysoké Tatry by sme chceli prispieť k tomu, aby sa do Tatier vrátila zašlá sláva, aby sa sem ľudia naučili viac chodiť. Je kríza a mnohí ľudia myslia viac na dovolenku na Slovensku ako vo svete a my veríme, že pre každého občana Slovenska sa opäť stane cťou prísť do Vysokých Tatier. A že Tatry budú tým miestom, kam sa minimálne raz patrí prísť na dovolenku. Z vašej odpovede, podľa ktorej treba robiť pre obyvateľov najmä menšie dôležité veci, dedukujem, že tzv. stará Štrba už má všetko potrebné a základné hotové. Alebo to tak nie je? - To ako keby som počul jedného politika, ktorý prišiel do Štrby a povedal, že tu asi už nič netreba urobiť. Je na omyle. Ja som sa nikdy nesnažil využívať funkciu predsedu ZMOS tak, že najskôr som niekde rokoval o potrebách Štrby a až potom o záujmoch ZMOS. To by som asi nebol tak dlho v tejto funkcii. Vždy som presadzoval záujmy všetkých, aj sa o ne často pohádal. Takže ešte máme v dedine čo robiť, napr. teraz rekonštruujeme strechu požiarnej zbrojnice a už by bolo treba na nej aj vymeniť okná. Čiže máme všetky také isté obyčajné problémy ako v iných obciach a mestách. Čas vždy nejaké problémy donesie. - Štrba nie je žiadna výkladná skriňa samosprávy, kto príde uvidí, že veľa sme už urobili, ale veľa ešte musíme. Nemáme žiadne parádne chodníky z európskych peňazí ako niektoré obce, budovali sme ich ešte v minulosti, ale snažíme sa budovať to ostatné. Myslím si, že lepšie všetko posúdia cudzí ľudia, ktorí prídu po odstupe rokov opäť do dediny. Tí zbadajú, že sa tu niečo deje. V minulosti nám hovorili aj toto: už sa staňte mestom, veď na Štrbskom Plese boli aj kúpele. Ja som však vždy tvrdil, že vždy je lepšie byť v popredí medzi dedinami, ako na konci medzi mestami. A ako sa vyvíja Tatranská Štrba, tá mi pripadá ako také malé sídlisko. - Je ako malé mestečko či sídlisko, má 362 bytov, ktoré boli postavené pre majstrovstvá sveta v lyžovaní v r. 1970, má typické mestské problémy a žijú tam ľudia, ktorí sem prišli z celého Slovenska, teraz ich je asi 1400. Nemala by mať Tatranská Štrba všetko to, čo má hociktorá individuálna obec s 1 400 obyvateľmi? - Áno, ale to nemá, pretože celá pôvodná vybavenosť Tatranskej Štrby skončila neslávne. Škola, ktorá mala 300 až 350 žiakov už neexistuje, lebo sídlisko zostarelo a deti prudko ubudlo, to isté sa stalo materskej škole. Budovy týchto škôl sa však snažíme využívať pre potreby obce. Obchody a služby skončili neslávne po prvej vlne kupónovej privatizácie, čiže sídlisku by sa zišla lepšia občianska vybavenosť. Už architekt, ktorý sídlisko navrhoval, však urobil chybu v tom, že bytové domy navrhol postaviť na kopci a občiansku vybavenosť pod kopcom, čo ľudovo povedané znamená ísť dole kopcom s prázdnou a hore kopcom s plnou taškou. Aj kostol máme pod kopcom, urobili sme tam namiesto schodov chodníky. Myslím si však, že život na tomto sídlisku je pekný, už ani doprava tam od spustenia diaľnice nie je taká intenzívna. A o atraktívnosti Tatranskej Štrby svedčí aj to, že ceny bytov sú tu vyššie ako napr. v Poprade, asi aj preto, že je z nej božský výhľad na Vysoké Tatry. My vieme, že musíme s obyvateľmi tejto časti dobre komunikovať a robiť pre nich množstvo drobností, ktoré ovplyvňujú kvalitu žitia. A keď dnes hovoríme o dopade krízy na mestá a obce, treba zdôrazniť, že ľudia si až potom uvedomia, čo to znamená, keď nebudú mať taký štandard, na aký sú dnes zvyknutí, lebo nikto sa nechce mať horšie ani doma, ani na dedine či v meste. [na začiatok informácie] [späť na obsah] Výstavba
44. Nových bytov je výrazne menej
(07.12.2011; Pravda; s. 13; Bullová Eva) Dokončených, postavených bytov čakajúcich na nasťahovanie je v porovnaní s minulým rokom až o vyše tretiny menej. Podľa Štatistického úradu počet dokončených bytov v treťom štvrťroku tohto roka medziročne klesol o 31,3 percenta na 3 184 bytov. Najviac sa ich postavilo v bratislavskom a nitrianskom regióne. Za prvé tri štvrťroky sa dokončilo takmer 9 400 bytov, čo bolo oproti vlaňajšku menej o šestinu. "Čísla o výstavbe za tento rok hovoria o bytoch, ktoré sa začali stavať v rokoch 2009 a 2010. Najmä rok 2009 sa nesie v znamení krízy. V rokoch 2008, 2009 a 2010 bolo zrušených, zastavených alebo odsunutých mnoho developerských projektov. Táto ,diera' sa teraz prejavila v štatistikách," podrobne vysvetľuje Roman Špalda z Arthur Real Estate. Na to, že sa stavia menej ako po iné roky, má podľa Špaldu vplyv množstvo dokončených a nepredaných bytov, ktoré sa postavili ešte počas stavebného boomu pred piatimi rokmi a dodnes zostali na realitnom trhu pre ich veľkú metráž či zlé dispozičné riešenie. "Aktuálne je to v Bratislave na úrovni 3 500 bytových jednotiek v novostavbách. Má to vplyv aj na to, čo sa stavia a plánuje stavať," doplnil Špalda. Výstavba nových bytových jednotiek ide tento rok najhoršie v Banskobystrickom kraji. "Cenová úroveň bytov v tomto regióne bola už v čase pred krízou ťažšie akceptovaná trhom. Developeri nemajú zatiaľ dôveru pre investovanie v tomto regióne," myslí si Špalda. Menší dopyt po novom bývaní prízvukuje aj Zväz stavebných podnikateľov. Podľa jeho predsedu Zsolta Lukáča sa ľudia boja ísť do kúpy nehnuteľnosti, pretože nemajú istý príjem. "Na druhej strane, každoročne klesá aj dotačná podpora štátu na nájomné bývanie," uviedol Lukáč. Kým minulý rok podporil štát výstavbu bytov 40 miliónmi eur, v tomto roku to bolo už len 35 miliónov a na budúci rok to má byť 25 miliónov eur. Z týchto prostriedkov chce minister dopravy a výstavby Ján Figeľ (KDH) postaviť na budúci rok vyše dvetisíc bytov pre sociálne slabé rodiny. "Podpora sa realizuje v rámci celého Slovenska. Prevažne pôjde o domácnosti, ktorých príjem neprevyšuje trojnásobok životného minima," spresnil nedávno hovorca ministra Martin Krajčovič. Ak bude teda o nájomný byt žiadať slobodná mamička s dieťaťom, jej príjem nesmie byť väčší ako 829,4 eura mesačne. Manželská dvojica s jedným dieťaťom bude mať nárok na takéto bývanie vtedy, ak ich príjem nepresiahne 1 226,7 eura. V ktorých mestách sa sociálne byty postavia, povie minister Figeľ na začiatku roka 2012. [na začiatok informácie] [späť na obsah] 45. ŠÚ SR: Výstavba sa opäť spomalila, v 3. štvrťroku sa v SR dokončilo 3184 bytov
(06.12.2011; www.tasr.sk; s. -; TASR) Bratislava 6. decembra (TASR) - Medziročný pokles počtu začatých bytov pokračoval aj v 3. štvrťroku 2011. Podľa údajov Štatistického úradu (ŠÚ) SR sa oproti rovnakému obdobiu 2010 znížil o 15,6 % na 3558 bytov. Kým v súkromnom sektore došlo k poklesu o 16,4 %, verejný sektor naopak zaznamenal nárast počtu začatých bytov o 17,5 %. "Celkový počet dokončených bytov v 3. štvrťroku 2011 medziročne klesol o 31,3 % na 3184 bytov," informovala na dnešnej tlačovej konferencii v Bratislave predsedníčka ŠÚ SR Ľudmila Benkovičová. V súkromnom sektore sa počet dokončených bytov znížil o 27,6 % a vo verejnom sektore o 54,5 %. Najviac bytov bolo dokončených v Bratislavskom kraji, ktorý sa na celkovom počte podieľal 23,6 % a v Trnavskom kraji s podielom 23,3 %. Najmenej sa dokončilo v Banskobystrickom kraji (5 %). Oproti 3. štvrťroku 2010 najviac klesol počet dokončených bytov v Bratislavskom a Nitrianskom kraji. Vzrástol v Trnavskom, Banskobystrickom a Košickom kraji. Ku koncu septembra 2011 bolo rozostavaných 66.977 bytov. "V 1. až 3. štvrťroku sa začala výstavba 9755 bytov," uviedla Benkovičová a dodala, že celkovo sa v tomto období dokončilo 9380 bytov. V porovnaní s rovnakým obdobím roku 2010 sa znížil počet rozostavaných bytov o 2 %, začatých bytov o 21,1 % a dokončených bytov o 18,3 %. [na začiatok informácie] [späť na obsah] Iné informácie
46. BRATISLAVA: Účastníci konferencie budú diskutovať o prínosoch infozákona
(06.12.2011; www.tasr.sk; s. -; TASR) Bratislava 6. decembra (TASR) - Aktivisti, právnici a novinári z Európy a Severnej Ameriky prídu v stredu (7. decembra) do Bratislavy na dvojdňovú medzinárodnú konferenciu, ktorá sa uskutoční pod názvom Od Infozákona po WikiLeaks. Budú diskutovať o prínosoch infozákona ako jedného z najdôležitejších nástrojov uplatňovania práva na informácie, na základe ktorých možno rozvíjať občiansku angažovanosť, a o tom, ako kauza WikiLeaks ovplyvnila pohľad na to, či je úplná otvorenosť prínosom, alebo môže poškodzovať samotnú demokraciu. Konferencia vytvorí priestor pre širokú diskusiu k témam, ako sú otázky zverejnenia diplomatických depeší organizáciou WikiLeaks alebo manifestu masového vraha Andersa Breivika. Informácie poskytol Ondrej Starinský z Nadácie otvorenej spoločnosti. [na začiatok informácie] [späť na obsah] 47. New Talent 2011 - Cena Nadácie SPP poputuje do Maďarska
(06.12.2011; www.webnoviny.sk; Kultúra, s. -; SITA) Víťazom súťaže New Talent 2011 - Cena Nadácie SPP sa stala maďarská klaviristka Ivett Gyöngyösi. BRATISLAVA 6. decembra (WBN/PR) - Na včerajšom finálovom koncerte najlepších mladých hudobníkov v historickej budove Slovenského národného divadla presvedčila medzinárodnú porotu svojím výkonom - interpretáciou Koncertu pre klavír a orchester č. 4 op. 58 Ludwiga van Beethovena. Cena je už tradičnou súčasťou festivalového programu Bratislavských hudobných slávností (BHS). Do finále súťaže New talent 2011 - Cena Nadácie SPP postúpili traja talentovaní mladí hudobníci Kiril Stoyanov, hráč na bicie nástroje z Bulharska, slovenský huslista Karol Daniš a maďarská klaviristka Ivett Gyöngyösi, ktorá sa stala víťazkou Medzinárodnej tribúny mladých interpretov "New Talent 2011 - Cena Nadácie SPP" v rámci 47. ročníka BHS. Víťazke odovzdal cenu predseda predstavenstva SPP Jean-Jacques Ciazynski. Finálovému koncertu predchádzali dva komorné koncerty 2. decembra 2011 v Koncertnej sieni Dvorana VŠMU. Traja finalisti sa včera 5. decembra predstavili publiku v historickej budove SND, kde vystúpili spolu so Symfonickým orchestrom Slovenského rozhlasu pod taktovkou dirigenta Petra Vronského. Koncert odvysielali naživo rozhlasové stanice v 10 krajinách a tak finálový koncert malo možnosť počuť vyše 3 milióny poslucháčov; ďalšie rozhlasové stanice Európskej vysielacej únie / EBU odvysielajú finálový koncert zo záznamu. Po prvý raz zaznamenala koncert Slovenská televízia. "Sme hrdí, že aj vďaka podpore Nadácii SPP a SPP, ktorá trvá už 10 rokov, môžu mladí nadaní hudobníci prezentovať svoj výnimočný talent. Je mi cťou pogratulovať víťazke a odovzdať jej Cenu Nadácie SPP. Víťazke želám veľa úspechov v hudobnej kariére", povedal pri odovzdávaní ceny Jean-Jacques Ciazynski, predseda predstavenstva SPP. Osem semifinalistov vybrala medzinárodná porota v 1. kole súťaže z troch desiatok prihlásených. Minulý rok semifinálovú osmičku súťaže mladých talentov zastupovali len zahraniční interpreti. Tento rok o víťazstvo zabojoval aj domáci interpret 18 - ročný dnes už vyhľadávaný huslista Karol Daniš, ktorý sa v roku 2007 stal víťazom Medzinárodnej súťaže mladých huslistov Louisa Spohra vo Weimare a tiež Medzinárodnej súťaže Bohdana Warchala Talenty pre Európu. Husle boli v tomto ročníku súťaže najzastúpenejším nástrojom, okrem Slováka Karola Daniša a Čecha Jana Mráčeka na nich zahrali aj Miguel Colom zo Španielska a Elina Buksa z Lotyšska. Hru na bicích nástrojoch predviedol Kiril Stoyanov z Bulharska a hru na čembale Krzysztof Garstka z Poľska. Maďarsko reprezentovali klaviristka Ivett Gyöngyösi a trúbkar Balász Tóth. Súťaž New Talent - Cena Nadácie SPP sa pre mnohých umelcov stala štartovacou čiarou medzinárodnej kariéry. K víťazom tejto prestížnej súťaže patrí zo slovenských umelcov napríklad Peter Dvorský, Sergej Kopčák, Juraj Bartoš alebo Dalibor Karvay. Korene súťaže siahajú do roku 1969, kedy ju pod názvom Medzinárodná tribúna mladých interpretov inicioval Sir Yehudi Menuhin. Cieľom medzinárodnej tribúny mladých interpretov je dať príležitosť nadaným umelcom prezentovať sa na prestížnom festivale BHS a v podstate začať alebo pokračovať vo svojej umeleckej kariére získaním tejto prestížnej ceny. Organizátori festivalu i samotnej súťaže vytvárajú pre mladé talenty možnosť stretnúť renomované osobnosti svetovej hudby, ako aj porovnať vlastné umelecké smerovanie s rovnakou generáciou interpretov. Každoročný priamy prenos či záznam tohto koncertu vysielajú takmer všetky rozhlasové stanice, ktoré sú členmi Európskej vysielacej únie (EBU). Aj preto je postup do finále skvelou prezentáciou mladého umelca. Súťaž organizuje EBU spolu so Slovenským rozhlasom a Slovenskou filharmóniou. Hlavným partnerom súťaže je Nadácia SPP. Medzinárodná porota predsedníčka poroty: Alina Velea (Rumunsko) členovia poroty: Evert van Berkel (Švédsko) Marco Mauceri (Taliansko) László Terdik (Maďarsko) Markéta Vejvodová (Česká republika) Dorothea Enderle (Nemecko) Mário Košík (Slovenská republika) Na medzinárodnej tribúne sa pravidelne zúčastňuje predstaviteľ Európskej vysielacej únie /EBU Pierre-Yves Tribolet zo Švajčiarska. [na začiatok informácie] [späť na obsah] 48. Obrazom: Takto vyzerala bratislavská fashion šou
(06.12.2011; www.webnoviny.sk; Kultúra, s. -; SITA) Pozrite si tie najkrajšie momenty z bratislavskej módnej prehliadky. BRATISLAVA 6. decembra (WEBNOVINY) - V prerobených priestoroch Umelecko-dekoračných dielní SND v Bratislave sa v pondelok večer konal 8. ročník podujatia Orange Fashion. Na módnej prehliadke známi slovenskí návrhári predviedli okrem večerných rób i Šaty zo srdca. Výťažok z dražby červených šiat šiestich dizajnérov poputuje do Detského kardiocentra v Bratislave. Orange Fashion býva spravidla ochutnávkou módy, ktorá sa objaví začiatkom januára na prestížnom Plese v opere. Svoje kolekcie spoločenských šiat predviedli Marcel Holubec, Jana Gavalcová, Lenka Sršňová, Boris Hanečka spolu s Hanou Převrátilovou a česká návrhárka Denisa Nová. Pozrite si tie najkrajšie výtvory módnych návrhárov. Texty k obr.: Modelka predvádza model, ktorý navrhli módni návrhári Hana Převrátilová a Boris Hanečka počas módnej prehliadky Orange Fashion. Bratislava, 5. december 2011. Modelka predvádza model, ktorý navrhla módna návrhárka Jana Gavalcová počas módnej prehliadky Orange Fashion. Bratislava, 5. december 2011. Modelka predvádza model, ktorý navrhla módna návrhárka Ivana Gavalcová počas módnej prehliadky Orange Fashion. Bratislava, 5. december 2011. Modelka predvádza model, ktorý navrhli módni návrhári Hana Převrátilová a Boris Hanečka počas módnej prehliadky Orange Fashion. Bratislava, 5. december 2011. Modelka predvádza model, ktorý navrhol módny návrhár Marcel Holubec počas módnej prehliadky Orange Fashion. Bratislava, 5. december 2011. Modelka predvádza model, ktorý navrhla módna návrhárka Lenka Sršňová počas módnej prehliadky Orange Fashion. Bratislava, 5. december 2011. Modelka predvádza model, ktorý navrhli módni návrhári Hana Převrátilová a Boris Hanečka počas módnej prehliadky Orange Fashion. Bratislava, 5. december 2011. Modelka predvádza model, ktorý navrhla módna návrhárka Lenka Sršňová počas módnej prehliadky Orange Fashion. Bratislava, 5. december 2011. Bývalá modelka Lucia Hablovičová v modeli šiat, ktorého výťažok z predaja bude určený na charitatívne účely počas módnej prehliadky Orange Fashion. Bratislava, 5. december 2011. Herečka Tatiana Pauhofová v modeli šiat, ktorého výťažok z predaja bude určený na charitatívne účely počas módnej prehliadky Orange Fashion. Bratislava, 5. december 2011. Herečka Kristína Farkašovská v modeli šiat, ktorého výťažok z predaja bude určený na charitatívne účely počas módnej prehliadky Orange Fashion. Bratislava, 5. december Bývalá Miss Slovensko Ivica Sláviková v modeli šiat, ktorého výťažok z predaja bude určený na charitatívne účely počas módnej prehliadky Orange Fashion. Bratislava, 5. december 2011. [na začiatok informácie] [späť na obsah] Zdieľať na Facebooku [nové okno]Zdieľať na Twitteri [nové okno] Poslať e-mailom | Aktualizácia: 7.12.2011 | Zobrazené: 1401Umiestnenie: Zložky dokumentov > Mesto a jeho správa > Transparentné mesto > Tlačové stredisko > Monitoring elektronických médií a tlače > Monitorig médií - archív > Monitoring médií 2011 > Monitoring médií: December 2011ReakciePridať nový príspevok Čítajte tiežMestské časti Bratislavy

References: SÚD 
 súd 
 SÚD 
 súd 
 Súd 
 Súd 
 Súd 
 súd 
 súd 
 súd 
 súd 
 súd 
 súd 
 súd 
 súd